Azaro Fundazioa 2018ko lanari ekiteko prest - Azaro Fundazioa Newsletter\nAzaro Fundazioa 2018ko lanari ekiteko prest\nUrtea hastearekin batera, eta Lea-Artibai 2020 egitasmoaren helburu estrategikoak kontutan hartuta, 2018rako proiektu eta lan ildoak jorratzeari ekin diogu eskualdearen garapen ekonomikoa bultzatzeko lanean dihardugun lau erakundeok: Leartiker, Lea-Artibai Ikastetxea, Leartibai Garapen Agentzia eta Azaro Fundazioa, hain zuzen.\nAzaro Fundazioaren kasuan, bere ildo estrategikoak mantentzeaz gain, begibistan dituen erronka berriei ere lekua egin nahi die urte honetan.\nBlue Economy eta Circular Economy\n2014-2017 epealdian landutako bi egitasmo hauek inoiz baino indartsuago daude gaur egun. Azarok parte hartzen duen RETRACE proiektu europarra eta Blue Lab estrategiari esker, Azaro Fundazioak bere lekua izatea lortu du negozio aukera berritzaileak bilatzea helburu duten ekonomia ulertzeko bi estrategia hauen testuinguruan. Horrela, Euskal Herria mailan, Beaz eta Innobasque bezalako erakundeak bidelagun dituela, erreferente izatea lortu du Azaro Fundazioak Ekonomia Urdina eta Zirkularraren arloan.\nHasiera batean zaila ikusten bazen ere, enpresak geroz eta barneratuago dute ekonomia eredu hau eta horren erakusle da, geroz eta enpresa gehiago aurkitu ditzakegula, Azaro Fundazioak bere egunean egin zuen moduan, Ekonomia Urdina eta Zirkularraren aldeko apustua egin eta dibertsifikatzeko erabakia hartu dutenak.\nOsasun-osasungarri sektorea (Health-Healthy)\nLea-Artibai Health Unit ildo estrategikoaren baitan, osasun-osasungarri sektorean ere espezializatzeko apustu handia egin du Azaro Fundazioak. Lea-Artibai eskualdean osasun arloa dibertsifikatzeko arlo estrategikoa da; bai gailu medikuen alorrean eta baita elikagai osasuntsuenean ere. Horregatik, urte berrian ere urrats tinkoak ematen jarraituko du arlo honetan eta bere behatokitik negozio aukera ezberdinak identifikatzen jarraituko du Azaro Fundazioak.\nAzarok ekintzailetzari lotuta lan handia egiten du Lea-Artibai eskualdean. Urtetik urtera proiektu eta estrategia ezberdinak jartzen ditu martxan eskualdean ekintzailetza kultura hedatu eta ekintzaile berriak sortzeko asmoz.\n2018ra begira, enpresa proiektuen izaera berritzailea handitzea izango da erronka nagusia, horretarako zentro teknologikoekin elkarlanean aritu, transferentzia teknologikoa eraginkortu eta ekintzailetza sustatuz.\nHorrez gain, hainbat urtetan egin ohi duen moduan, aurten ere eskualdeko ikastetxeekin lanean jarraituko du ikasleen gaitasunak garatzeko programa ezberdinak martxan jarriz.\nAzken urteetan egindako lanagaz pozik dago Azaro Fundazioa eta orain arte egindako bidetik jarraitu nahi dute aurtengoan ere; eskualdean nahiz eskualdez kanpoko eragile publiko-pribatuekin elkarlanean eta batean eta bestean sortzen diren ekimen eta joerak aztertuz, Lea-Artibai eskualdeko enpresa ehuna indartzeko helburuarekin.


Epaileak zer erabakiko zain - Tolosaldea - Tolosaldeko ataria\nEpaileak zer erabakiko zain\nJosu Artutxa Dorronsoro 2019-09-18 11:59\nEzpala gaztetxeko kide batek eta Kaxildako bik, epaiketak izango dituzte datozen asteetan. Tolosako eta Zizurkilgo Gazte Asanbladetatik egoera ezagutzera eta mobilizatzera deitu nahi dituzte gazteak.\nDuela bost hilabete gertatu ziren bi okupazioak. Tolosako Ezpala eta Zizurkilgo Kaxilda gaztetxeak errealitate bihurtu ziren apirilean. Edo behintzat, etorkizunean gaztetxe izaera izateko bi eraikin hartu zituzten Tolosako eta Aiztondoko Gazte Asanbladetako kideek. Orain, ordea, epaiketara deitu dituzte okupazio horietan identifikatutako hiru gazte. Horietatik bat da Tolosakoa; besteak, berriz, Aiztondokoak dira.\nKaxilda gaztetxeko gazteen aurkako epaiketa, datorren asteartean, hilak 24, izango da. 12:30ean hasiko da, Tolosako Epaitegian, eta usurpazio arina egozten diete. Ezpalako gaztea, hasiera batean, irailaren 3an zegoen epaitzera deituta. Duela hilabete, ordea, mezu bat jaso zuten, epaiketa atzeratu egiten zela ohartaraziz; orain, data berriaren zain dago.\nEraikinak okupatu zituzten unetik izan zuten jabeekin negoziazio prozesua abiarazteko gogoa. Tolosakoen kasuan, baina, ez dute harremanik izatea lortu. «Modu ezberdinetan saiatu gara, baina bere aldetik ez dugu erantzunik jaso». Kaxildaren kasuan, berriz, jabeekin harremanetan egon dira. «Negoziazio mahai bat ireki genuen jabeekin eta udal gobernuarekin. Prozesua oso neketsua izan da guretzat, presio soziala handia baitzen. Traba ugari izan ditugu, eta azkenean, ez du fruiturik eman».\nTolosako eraikinak itxura zaharkitua zuen. «Sabaia erorita, zenbait gune ustelduta eta hormak botata zeuden. Birmoldaketari esker, ekintza ezberdinetarako gelak ditugu. Gainera, paretak txukuntzeko asmoz, muralak ere margotu ditugu». Kaxildaren kasuan, azpiegitura berritu batekin egin zuten topo. «Nahiko txukun zegoen, eta beraz, ez dugu aldaketarik egin behar izan. Hala ere, gaztetxe itxura eman diogu, muralak margotuz, oholtza txiki bat eta barra muntatuz, eta bilerak egiteko, arropa gordetzeko eta artistek lo egin dezaten gela ezberdinak sortuz».\nERABILERA ANITZEKO GUNEAK\nBai Ezpalan, baita Kaxildan ere, gazte gehiago erakartzea dute helburu. Jakitun dira, ordea, «oso zaila» dela. «Asko ez dira eroso sentitzen, ilegalki okupatutako guneak direlako». Hori dela eta, gazteak herrira ateratzen saiatu dira, manifestazioak egiten, edota dinamika ezberdinak lantzen, herritarrengana gerturatzeko asmoz.\nEragile ezberdinez osatutako gaztetxea da Ezpala. «Une honetan, bilerak egiteko edo egun puntualetarako erabiltzen da. Hala ere, arratsaldez erabili ahal izateko formularekin asmatu nahian gabiltza». Kaxilda, berriz, eragile bakarrak gidatzen du, Aiztondoko Gazte Asanbladak. Hala ere, antzerki edo dantza taldeek ere erabiltzen dute espazioa. «Bestela, formakuntzak, bilerak edota serigrafia tailerrak egiteko erabiltzen da».\nGazteek ilusioa dute, euren aldetik mobilizatzeko eta ekintza ezberdinak antolatzeko. Antolakuntza aldetik, lan-talde ezberdinetan banatzen dira bi gaztetxeetan: auzolan taldea, komunikazio taldea... «Gazte bakoitza gehien motibatzen dion taldean edo prest ikusten den lanean murgiltzen da. Talde bakoitzeko kideek duten jakintza kolektibizatzen ere saiatzen gara».\nPasa den larunbatean, kalera irten ziren Ezpala gaztetxekoak, herritarrek egoera zein den jakin dezaten. «Langile klaseko sektore guztiek gaztetxea zapaltzea nahi dugu. Dena den, gaztetxeko jarduna aisialdi eta parrandatik haratago doa. Langile klaseko kideok, desjabetuok, gure beharrak modu autoantolatuan asetzeko antolatzen gara, eta kapitalari gure interesak kontrajartzeko gaitasunak biderkatzen ditugu».\nHerritarrei kontzientzia pizteko asmoz, uztaila erdialdera GTX festa antolatu zuten Zizurkilen, asteburu osorako egitarauarekin. «Helburua, inaugurazio bat egitea zen. Aurreko hilabeteetan ekintzak antolatzen genituen, baina jendea ez zen bertara hurbiltzen. Hori dela eta, gaztetxea herritarrengana hurbiltzeko prestatu genuen. Gaztetxeko egitaraua plazara pasa genuen, eta jende gehiago hurbiltzen zela ikusi genuen. Gaztetxea, gainera, ez dugu festa leku soil bat izatea nahi, baizik eta arte politikoaz gozatzeko espazioa izatea, eta herriarekin komunitatea sortzen joatea».\nArestian aipatu moduan, Kaxilda gaztetxeko kideen aurkako epaiketa asteartean izango da, 12:30ean, Tolosako Epaitegian. «Ordu berean elkarretaratzea egingo dugu kanpoaldean. Beraz, eskualdeko eta inguruko gazte guztiak deitu nahi ditugu bertan parte hartzera». Aurrerago jakingo da epailearen erabakia, baita Ezpalako gaztearen aurkako epaiketaren eguna.\nEpaiketa une batetik bestera izango bada ere, Ezpalan oraindik prest azaltzen dira negoziazioekin jarraitzeko. «Zaila izango da, gu botatzen eta zapaltzen saiatuko direlako. Hala ere, esperantza handia dugu, eta borrokan jarraituko dugu». Aiztondoko gazteak ere itxaropentsu daude, nahiz eta gaztetxea ez izan azken helburua, «gauza handiagoak lortzeko bitarteko bat baizik. Sistema honi alternatiba bat bilatzea, edo hori sortzeko baldintza batzuk eraikitzea da gure asmo nagusiena».\nAzken hilabeteetan, ekintza ugari eman dira aurrera bai batean zein bestean: gai politikoei buruzko hitzaldiak, tailerrak, bertso eskolak... Aurrerantzean ere egingo dituzte. «Helburua gaztetxe bat izatea da, eta hori lortu arte jarraituko dugu». Kaxildakoen kasuan, erabakiaren arabera, baliteke beste modu batera lan egitea. «Gaztetxera etorri eta gu bertatik botatzea lortuz gero, asanblada modura jarraituko dugu lanean, paraleloki. Noski, espazio fisiko bat lortzeko borrokak aurrera jarraituko du».


Deville (Ardenak) - Wikipedia, entziklopedia askea.\nJean-Claude BAUER (2014-2020)\n49° 52′ 51″ N, 4° 42′ 20″ E / 49.8808°N,4.7056°E / 49.8808; 4.7056Koordenatuak: 49° 52′ 51″ N, 4° 42′ 20″ E / 49.8808°N,4.7056°E / 49.8808; 4.7056\nDeville (Ardenak) (Frantzia)\nDeville (Ardenak) (Ardenak)\nLaifour, Les Mazures, Monthermé eta Sécheval\nDeville Frantziako udalerri bat da Ardenak departamenduan dagoena, Ekialde Handia eskualdean. 2013an 1.099 biztanle zituen.\n2007an Deville udalerrian erroldatutako biztanleak 1.164 ziren. Familiak 492 ziren, horien artean 164 pertsona bakarrekoak ziren (57 bakarrik bizi ziren gizonak eta 107 bakarrik bizi ziren emakumeak), 156 seme-alabarik gabeko familiak ziren, 139 seme-alabak dituzten bikoteak ziren eta 33 seme-alabak dituzten guraso-bakarreko familiak ziren.\n2007an 551 etxebizitza zeuden, 501 familiaren etxebizitza nagusia ziren, 6 bigarren erresidentzia ziren eta 43 hutsik zeuden. 441 etxeak ziren eta 108 apartamentuak ziren. 501 etxebizitza nagusietatik 312 bere jabearen bizilekua ziren, 178 alokairuan okupaturik zeuden eta 11 doan lagata zeuden; 1ek gela bat zuen, 29 etxek bi zituzten, 98 etxek hiru zituzten, 168 etxek lau zituzten eta 205 etxek bost zituzten. 267 etxek euren parking plaza propioa zuten azpian. 231 etxetan ibilgailu bat zegoen eta 138 etxetan bat baino gehiago zituzten.\nDeville udalerriko biztanleria-piramidea 2009an .\n2007an lan egiteko adina zuten pertsonak 729 ziren, horien artean 525 aktiboak ziren eta 204 inaktiboak ziren. 525 pertsona aktiboetatik 427 lanean zeuden (242 gizon eta 185 emakume) eta 98 langabezian zeuden (46 gizon eta 52 emakume). 204 pertsona inaktiboetatik 58 erretiraturik zeuden, 51 ikasten zeuden eta 95 "bestelako inaktibo" gisa sailkaturik zeuden.\n2009an Deville udalerrian 495 unitate fiskal zeuden, 1.150 pertsonek osaturik. Pertsona bakoitzeko diru-sarrera fiskalaren mediana urteko 14.715,5 euro zen.\n2007an zeuden 31 komertzioetatik, 1 erauzte enpresa zen, 1 janari enpresa zen, 3 bestelako produktu industrialen fabrikazioko enpresak ziren, 7 eraikuntza enpresak ziren, 8 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 3 higiezinen enpresak ziren, 1 zerbitzu enpresa zen, 1 administrazio publikoko enpresa zen eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 10 zerbitzu publikoetatik, 1 posta bulegoa zen, 2 ibilgailuen konpontzeko eta nekazaritza tresnetako lantokiak, 2 igeltseroak, 1 margolaria, 2 iturginak eta 2 ile apaindegiak.\nMultimedia: Deville (Ardennes)\nOrriaren azken aldaketa: 2 abuztua 2020, 13:32.


Aiaraldeko berbalagunak: 2010/12\nAiaraldean euskaraz bizi nahi dugunon bloga\nPintxo pote Amurrion\nPasa den ostegunean, abenduaren 16an, Aiaraldeko Berbalagun batzuk bildu ginen Amurrion, pintxo poteoaren aitzakiarekin, eta bide batez, euskara praktikatzeko, noski! Oso giro polita eta beroa zegoen Amurrion arratsaldea oso hotza izan arren.\nAtera genietuen argazkiak ikusteko, sakatu hemen\nArabako Mintza Eguna\nArabako herrietan antzeko egitasmoetan dabiltzanek elkar ezagutzeko, harreman sare euskaldunak zabaltzeko, asko eta toki askotakoak garela erakusteko, ondo pasatzeko eta motibazioa areagotzeko, ARABAKO MINTZA EGUNA Gasteizen ospatuko dugu urtarrilaren 15ean.\n10:30 Ongi etorria, Montehermoson. (salda beroa, txorizo pintxoak eta bertsolari gazteen harrera)\n11:00 Atzo, gaur eta biharko GASTEIZ EUSKALDUNA, ibilbide gidatua, alde zaharretik.\n12:30 ARABA KANTUZ, Arabako kantuzaleen topaketa. Kantu kalejira, Gorbea bodegoiko plazatxotik.\n14:30 Herri Bazkaria. Odon de Apraiz ikastolako pilotalekuan\n17:00 Dantzaldia, AZIDO FOLKLORIKO taldearekin\n18:30 Triki Kantu kalegira\nBazkaria 20 € (txartela aurretik erosi behar da)\nAnimatzen bazarete, jarri gurekin arremanetan urtarrilaren 5ean baino lehen.\nOstegun honetan, abenduaren 16an, aiaraldeko berbalagun guztiok Amurriora joango gara Pintxo-poteoa egitera, elkar ezagutzeko eta arratsalde polit bat pasatzeko. Animatuko zara?\nEuskara mihian 2010, Artziniegan\nDatorren abenduaren 18an, Artziniegan, Euskara Mihian 2010 ospatuko dugu,\nHona hemen egitaragua:\n11:00-13:00 Eskulan tailerrak umeentzat, frontoian\nskate-tailerra gaztetxoentzat (7 urtetik gora), frontoian\n12:00 Eskualdeko berbalagunen topaketa eta kalejira, frontoitik\n14:00 Bazkaria Llantada jatetxean (plaza-kopuru mugatua)\nEman izena Aiarako Kuadrillan (945 39 91 22) plaza-erreserba baieztatzeko, eta ordaindu abenduaren 15a arte, Aiarako Kuadrillaren vital kutxako segidako kontu zenbakian (adierazi izen-abisenak eta "bazkaria" kontzeptua):\n2097 0264 86 0008005886 (15 €)\n17:00-19:00 Kantu poteoa Alde zaharrean, Bertoko taldearekin\n18:00 Pailazoak (Hipo eta Tomax "Beldurraren etxean") frontoian\naiaraldea.com lagunek egindako spot-a\nEskertu behar diegu http://www.aiaraldea.com/ kideei egindako ahalegina, spot zoragarri hau egiteagatik.\nArtikutza parke naturala\nJakin duzuenez, azaroaren 28an, Artikutza parke naturala bisitatu genuen. 22 pertsona bildu ginen bisita interesgarri hau egiteko. Egun osoan zehar bi gidari egon ziren gurekin lekuaren historia eta xehetasunak azaltzeko. Pagoak izugarri politak zeuden urtaro honetan goroldioz beterik. Eguraldia ez zen batere txarra; azken momentuan, berriz, elurra ari zuen eta autobus gidariak une latzak pasa zituen, baina oso trebea zenez, ongi itzuli ginen guztiok etxera.\nArgazkiak ikusteko, sakatu hemen\nBerbalagun egitasmoetan parte hartzearen abantailak\nDakizuenez, berbalagun egitasmoetan parte hartzeagatik abantaila eta deskontu batzuk ditugu:\nBERRIAko asteburuetako harpidetzan %50 deskontua\nAIZU! aldiskariaren harpidetzan deskontua\nUEU ikastaroetan deskontua\nEHUko aukera askeko kredituak\nInformazio gehiago nahi baduzue jarri gurekin harremanetan.\ntelefonoa: 607 673 744\nfacebook: Aiaraldeko Berbalagun


Udalak maiatzeko KULTudaberria kartela aurkeztu du - - Aiaraldea.eus\nUdalak maiatzeko KULTudaberria kartela aurkeztu du\nLaudioko Udala 2021-04-30 13:49\nLarunbatean hasi eta hilaren 30era arte, herritarrek dantza, meza eta flamenko emanaldiak izango dituzte, baita antzerkia, ipuin kontaketak eta zuzeneko musika ere, COVID-19ri aurre egiteko beharrezkoak diren segurtasun neurri guztiekin.\nMaiatza heldu da, eta, horrekin batera, datozen 31 egunetan egingo diren kultur jarduerak, KULTudaberria programaren babespean. Laudioko Udaleko Kultura Sailak bultzatutako ekimena joan den martxoan hasi zen, eta herritarren artean arrakasta handia lortzen jarraitzen du, zuzeneko musika, bakarrizketak, antzerkia eta dantza erakustaldiak protagonista dituen publiko guztiarentzako eskaintzarekin.\nHorrela, 2021eko udaberria aurreratuta, Laudioko Udalak kultura segurua eta kalitatezkoa sustatzen jarraitzen du, kontuan hartzen baita beti udalerriak bizi duen egoera soziosanitarioa eta bete beharreko segurtasun-neurriak. Horri esker, orain arte jarduera asko egin dira Alberto Acero plazan, Herriko Plazan, Aldai Plazan eta Gardean jarritako diseinu gardeneko karpan.\nMaiatzean zehar, laudioarrek Veracruz hirukotea, Itzarkundia Dantza Taldea, Nai malabarista eta 'Munduan mozorroturik' ikuskizuna, Txomin & Txistuman, Dr. Lawson, eta Boni Ofogo handia, ipuinak, elezaharrak eta antzerkia Trapu Zaharra taldearekin ikusteko aukera izango dute.\nAndaluziako programa berezia\nHalaber, maiatzaren 22an, 12:30ean, Udalaren babesarekin, meza egingo da, Andaluziako Nuestra Señora del Rocío etxeak antolatuta. Arratsaldean, 18:30ean, Rubito Hijo kantautorearen flamenko emanaldia, Antonio Caceres gitarra jotzailea eta Alejandro Rodriguez dantzaldia izango dira ikusgai.


2017KO UZTAILAK 17 | Lezoko Unibertsitateko Udala\nA, 2017-10-02 14:02 -n idazkaria -k idatzia\n1. Egoki irudituz gero, 2017ko uztailaren 3an egindako bilkurako akta onartzea (2017ID2100013).\n2. Jaizkibel Hiribidea, 49 eraikinaren fatxada eraberritzeko obra lizentzia emateko proposamena (2017H0030005).\n3. Faktura zerrenda onartzeko proposamena (2017KO110013).\n4. Udalerriz gaindiko eremuetan euskara sustatzen dabiltzan erakundeentzako dirulaguntzak emateko proposamena (2016KU040008).\n5. A.L.O.k 2017/2018. Ikasturterako eskatutako borondatezko lan eszedentzia ontzat hartzeko proposamena (2017PE100003).\n6. Musika eskolako bulegoetako 2017/2018 kurtsoko lan egutegia onartzeko proposamena (2017PE060003).\n7. P.G.G.ri etxez etxeko laguntza zerbitzua emateko proposamena (2017GZ010005).\n8. Gizarte larrialdietarako laguntzaren eskaerak onartzeko proposamena (2017GZ020008).\n9. Aiton-Bordako udarako ordutegia berraztertzeko proposamena (2017GZ320004).\n10. Telefono komunikazio esparru kontratua (2017-2021) sinatzeko proposamena (2016ID49001).\nLezon, 2017ko uztailaren 17an, astelehena, goizeko 9:00etan hasi du Tokiko Gobernu Batzarrak BILKURA OHIKOA udaletxeko Gobernu Batzar aretoan, lehen deialdian, Jesus Maria Martiarena Jaca, Alkatearen, lehendakaritzapean, Irlentz Ortega Ugalde, Maria Noemi Arberas Oses eta Miguel Ángel Sánchez Antúnez (EAJ-PNV udal taldea) eta\n2017ko ekainaren 1ean eta 1359 zenbakiko sarrera erregistro bidez M.M.S.A.k Jaizkibel Hiribidea 49ko jabekideen izenean, aipatu eraikinaren hegoaldeko eta ekialdeko fatxadak eraberritzeko Obra baimena eskaera aurkeztu du.\nBAT: Jaizkibel Hiribidea 49ko Jabekideei (H-20881751) aipatu eraikinen fatxada eraberritzeko obra baimena ematea, aurkeztutako aurrekontuaren arabera, aldamioen instalakuntzaren proiektuaren arabera eta ondorengo baldintzetan:\n- Aldamioak jarri aurretik eskudun teknikari baten ziurtagiria aurkeztu beharko da. Bertan teknikariak aldamioaren muntai eta desmuntai lanen zuzendaritza ardurak bere gain hartuko ditu.\n- Aldamioak espazio publikoa okupatzen badute,muntaketa lanen aurretik Udaltzainekin adostuko da kokalekua.\n- Eraikinaren konposizio unitate mantendu behar da.\n· Oinezkoen igarobideak bermatu beharko dira aldamioak jartzean; gutxieneko igarobideak 150 zentimetroko zabalera izango dute. Igarobidea aldamio azpitik direnean ere, 150 zentimetro zabalera eta 210 zentimetroko altuera duen igarobidea bermatu beharko da. Igarobidearen estalkia egur xaflaz geruztatu behar da bañera bat sortuz hondakinak kalera eror ez daitezen. Bañeraren hegalak 80 zentimetroko altuera izan behar du.\n· Aldamioak espazio publikoko espaloian jarriko dira eta inolaz ere ez dute okupatuko trafikoari dagokion espazioa.\n· Aldamioa burdinezko egitura izango du eta oso ondo arriostratu behar dira. Aldamioa egurrezko oholen gainean muntatuko da eta inola ere ez zuzenean espaloiko zoladuraren gainean.\n· Ezin da inolako iragarkirik jarri aldamioaren gainean, eraikitzailearen izena izan ezik.\n· Aldamioen baimenak ez ditu baimentzen honakoak: lur gehiagoren okupazioa, kontainerrak jartzeko baimena, karga eta deskarga burutzeko badoa etab.\n· Baimendutako epean aldamioa ez bada kentzen, baimen berria eskatu beharko da. Baimen berriaren eskaera aurreikuspen epe berri batekin egingo da tasak likidatu ahal izateko.\n· Aldamioek ezingo dute behe solairuko lokalen sarrerak oztopatu.\n· Obra hondakinentzako kontainerrak jartzea behar badira, eskaera egin beharko da hauen kopurua eta okupazio egunak adieraziz.\n· Obrak hasi baino lehen beharrezkoak diren segurtasun neurriak hartuko dira, eta lanak dirauten bitartean langileen segurtasun eta osasuna bermatzeko indarrean dagoen araudia bete beharko da.\n· Obra burutzerakoan eraikuntza eta eraispen-hondakinen ekoizpena eta kudeaketa arautzeko 2012ko ekainaren 26ko D112/2012 dekretuak ezartzen duena bete beharko da, eta bertan ezarritako moduan kudeatu beharko dira sortutako hondakinak. Obra amaieran dagokion ziurtagiriak eskatu ahal izango ditu Udalak.\n· Udalak obra ikuskaritza burutu dezake edozein momentuetan egiten ari diren lanak baimendutakoari dagozkion bermatzeko.\n· Obrak ezingo dira burutu 21:00 eta 8:00 ordu bitartean, ez eta igande eta jaiegunetan. Udaltzainak baimendutako ordutegi kanpoan burutzen ari diren lanak geldituko dituzte.\n· Obran ezingo da egituraren aldaketarik burutu.\n· Ezingo da hondakinik bildu espazio publikoan eta beti ere okupaturiko gunearen eta inguruaren garbitasuna bermatu beharko da. Lanak amaitzean espazio publikoak garbi eta akatsik gabe gelditu beharko du.\nBI: Baimena ematearen gaineko eskubideengatik guztira 4.815,40 € ordaindu beharko dira (1.445.80€, eraikuntza, instalazio eta obren gaineko zerga kontzeptuan, 3.3689,60€ aldamioen instalakuntzaren lurzoru publikoaren okupazioagatik 78m² 60 egunez).\nUdalerriz gaindiko eremuetan euskara sustatzen dabiltzan erakundeentzako dirulaguntzen espedienteak azterturik, Alkatetzak proposaturik Tokiko Gobernu Batzar honek ondorengoa ERABAKI DU:\nBAT: Erakunde eskatzaile bakoitzari dagokion diru laguntza ematea, 2017ko euskara sailaren dirulaguntzen deialdian jasotzen denaren arabera, ondorengo zerrendan jasotzen den moduan:\nEuskaren Gizarte Erakundeen KONTSEILUA\nBI:Ordainketa bi zatitan egingo da, proposamen honen onarpena jasota %70 eta diru zuriketa egin eta gero, beste %30.\nMusika Irakaslea den A.L.O., 2017ko ekainaren 28an aurkeztutako eskabidean, 2017/2018 ikasturterako borondatezko eszedentzia eskatu du.\nMusika Eskolako Zuzendariak, eskariaren berri du eta bere oniritzia eman dio A.L.O.k egindako eskariari.\nEskaria azterturik, ikusirik Teknikariak egindako txostena, Alkatetzak proposaturik Tokiko Gobernu Batzar honek ondorengoa ERABAKI DU:\nBAT: Ontzat hartzea A.L.O.k 2017/2018. ikasturterako eskatutako borondatezko lan eszedentzia.\nBI: Lan eszedentzia, 2017ko irailaren 1ean sartuko da indarrena, eta 2018ko abuztuaren 31a bitarte iraungo du.\nX.E.A.k, “Tomas Garbizu” Lezoko Udalaren Musika Eskolako zuzendariak, “Tomas Garbizu” Lezoko Udalaren Musika Eskolako bulegotako 2017/2018 ikasturteko lan egutegiaren proposamena aurkeztu du.\nProposamenak Udalhitzek Musika Eskoletako finkatzen dituen baldintzak betetzen ditu eta udaleko ordezkaritza sindikalari aurkeztua izan da.\nBAT:Onartzea “Tomas Garbizu” Lezoko Udalaren Musika Eskolako 2017/2018. ikasturteko bulegoetako lan egutegia.\nBI: Erabaki honen berri ematea interesatuei\nIkusi dut etxez etxeko laguntza jasotzeko P.G.Gk egin duen eskabidea eta gizarte langileak egindako gizarte txostena. Horiek horrela, Alkatetzak proposaturik Tokiko Gobernu Batzar honek ondorengoa ERABAKI DU:\nBAT: P.G.Gri etxez etxeko laguntza zerbitzua ematea. Zerbitzua, astean bi orduz emango da etxeko lanetan laguntzeko. Zerbitzua gutxitu edo gehitu daiteke beharren arabera.\n2017ko GLL/AES eskaerak onartzekoespedientea azterturik, Alkatetzak proposaturik Tokiko Gobernu Batzar honek ondorengoa ERABAKI DU:\nBAT: Onartzea 2017.urteko GLL/AES eskaeren ondorengo zerrenda. Gastua guztira 6.450€ (A-177/A-404).\nGIZARTE LARRIALDIETARAKO LAGUNTZA ESKAERAK 2017\nURTE OSORAKO ONARTUTAKO DIRU KOPURUA\nBI: I.B.-en eskaera ukatzea behar den dokumentazioa ez aurkezteagatik.\nAiton Borda elkarteko Juntako kideek errekurtsoa egin diote ekainaren 19an Tokiko Gobernu Batzarrak Aiton Borda tabernaren udako ordutegiari buruz hartutako erabakiari. Gaia aztertu bitarte gaia mahai gainean uztea erabaki da.\nDiputatuen Kontseiluaren 2017ko martxoaren 28ko erabakian jasotako eskuordetza medio, Gobernantzako eta Gizartearekiko Komunikazioko foru diputatuak 2017ko ekainaren 19ko foru aginduaren bitartez, EUSKALTEL, S.A., I.F.Z. A48766695 enpresarekin “Foru Kontratazioen Zentralaren bitartez komunikazio telefonikoen zerbitzua kontratatzeko esparru akordioa” burutzea ebatzi zuen.\nLezoko Unibertsitateko Udal honi dagokio, Foru Kontratazio Zentralak tramitatutako espedienteari atxikia dagoen erakundea den aldetik, eta hornidura interesatzen zaion neurrian, 2011ko otsailaren 22ko 3/2011 Foru Dekretuaren 6. artikuluaren arabera, esparru akordiotik eratorritako kontratua esleitzea, formalizatzea eta gastua baimentzea.\nBehin esparru akordioa sinatu ondoren, Xabier Loiola Aristi, idazkariak 2017ko uztailaren 7an emandako txostenaren arabera, aipatutako zerbitzuaren beharra dela eta, komunikazio telefonikoen zerbitzuari buruzko kontratua, Esparru Akordioa burutzea erabaki den enpresa berari esleitzea eta hala formalizatzea.\nAdministrazio honek kontratatzea beharko duen komunikazio telefonikoen zerbitzuaren zenbatetsiz, gutxi gorabehera, urteko 14.479,33 euroko gastua ateratzen da, BEZik gabe.\nHori dela eta, 2011ko azaroaren 14ko 3/2011 Legegintzako Errege Dekretuaz onartutako Sektore Publikoko Kontratuen Legearen Testu Bateratuaren 198. artikuluari jarraituz, bidezkoa da eratorritako kontratua EUSKALTEL, S.A., I.F.Z. A48766695 enpresari esleitzea, sinatutako Esparru Akordioan ezarritako baldintzetan.\nLEHENENGO.- EsleitzeaEUSKALTEL, S.A., I.F.Z. A48766695 enpresari, “Foru Kontratazioen Zentralaren bitartez komunikazio telefonikoen zerbitzuarenkontratatzeko esparru akordiotik” eratorritako kontratu eratorria, esparru akordioa burutzea erabaki den baldintzetan.\nBIGARREN.-Baimentzea eta xedatzea EUSKALTEL, S.A., I.F.Z. A48766695 enpresaren alde, aurtengo ekitaldiari dagokion 17.520euroko gastua (BEZa barne), (AD-403/405/406) kontusailaren kargura.\nHIRUGARREN.- Enpresa esleipendunarekin kontratua formalizatzea.\nLAUGARREN.- Alkatea ahalmentzea, esleipena egiteko eta kontratua sinatzeko.\nAzken Tokiko Gobernu Batzarra egin zen ezkero, uztailaren 3az geroztik, hartutako erabakien berri eman du alkateak.\nAlkate-lehendakariak, aztertzeko ziren gai guztiak aztertu ondoren, 9:40ean eman dio bukaera bilkurari. Idazkari naizen aldetik, akta 1243545etik 1243551ra zenbakiak dituzten orri ofizialetan jaso eta berrespena ematen diot alkatearen oniritziaz.


Hiru estrenaldi Hernaniko agenda kulturalean\nUrtarriletik maiatzera bitartean puntako emanaldiak egongo dira Biterin\nNagore Irastorza teknikaria, Koro Etxeberria zinegotzia eta Rakel Gonzalez liburutegiko arduraduna.\nHernani - Hernaniko Udalak atzo urtarrila eta maiatza bitarteko kultur egitaraua aurkeztu zuen. Nabarmentzekoak dira Biteri kultur etxeak hartuko dituen hiru estreinaldiak: zine atalean, Apaga la luz y verás Axel O'Millek ikusmen arazoak dituen Ibon Casasen istorioa konta-tzen duen lanarena; musika atalean, Maria Berasarte fadoa, flamenkoa, doinu zeltikoak eta euskal musika uztartzen dituen artistaren ikuskizuna; eta antzerkian, O! lanari esker Elirale konpainiak haurrak dantza garaikidean murgilduko ditu.\nLiteratur arloan, Rakel Gonzalezek, libututegiko arduradunak, azpimarratu zuenez, apirilaren amaieran, Buyan. Heriotzaren uhartea Martin eta Xabier Etxeberria anaiek idatzi eta Aritz Trueba ilustratutako komikiari buruzko solasaldia prestatu da. Saioan egile guztiak izango dira, gainera.\nGonzalezek gaineratu zuenez, publikoaren harrera oso ona izaten duten ipuin kontaketak urtarriletik ekainera bitartean izango dira. Emakumeen euskal literatura ikuspegi feministatik mintegiak, Kattalin Minerrek gidatua, ere jarraipena izango du, iazko arrakasta ikusia. Guztira, sei saio izango dira eta euskal idazleen lanak aztertuko dira. Horietako bi saioetan Mari Luz Esteban eta Miren Agur Meabe izango dira. Parte hartu nahi duenak aurretik izena eman behar du.\nBestalde, Koro Etxeberria Kultura zinegotziak, euskal zinearen eskain-tza aletu zuen. "Iaz sortu zen atal hau, euskal zinearen ekoizpenak gurean leku bat merezi zuela irudi-tzen zitzaigulako, eta oraingoan ere eutsi diogu zine kritiko, politiko-sozial kutsua duten lan hauei bozgorailua ematen dien atal honi", esan zuen. Zine zikloa datorren astean burutuko da, hilaren 14tik 17ra, eta hiru lan ikusteko aukera izango da. Sarrera doakoa da.\nAzkenik, Nagore Irastorzak, Kultur teknikariak musika atalean Hezurbeltzak Jon Maiak dakarren proposamena aurkeztu zuen. Biteritik kanpo emanaldi bat ere izango da: Oreka TX Atsegindegin izango da maiatzaren 16an, Sagardoaren Uzta Berriaren aurkezpen egunean.\nEgitarauaren liburuxka atzo hasi ziren etxez etxe banatzen.


Oñatiko Urrexolako Andre Mariaren parrokia elizako erlojua zaharberritzen lagundu du ULMAk — Begira - Ulma aktualitatea\nAzken urteetan, auzoko jaietarako baino ez zaio eman korda erlojuari, baina zikin zegoenez eta pieza batzuk hondatuta zituenez erlojua geldituz joan da.\nAuzoko pertsonek antzinako erlojuak zaharberritzen aritzen zen errementari-erlojugileen elkarte baten berri izan zuten eta haiekin harremanetan jarri ziren eta ULMAren laguntzarekin erlojua zaharberritzeko lanak hasteko aukera izan zuten.\n"Uztailean etorri ziren Urrexolara erlojugilea eta bere laguntzaileak, eta Auzolanen desmuntatu genuen erlojua, baita erlojuaren esfera ere, eta pieza guztiak auzoko eskolan utzi ziren ordenatuta. Esfera eta pieza bakoitza ondo garbitzeko agindu ziguten, akatsak non zeuden zehazteko. Garbitu ondoren, erlojugilea bueltatu zen makineria muntatzen hasteko eta, horrela, konpondu edo ordezkatu behar ziren piezak bereizteko", esan digu ULMA Packagingeko Gorka Larreak. 3-4 hilabetean proiektua amaituta ikusi ahal izango dugu.\nSakatu irudian prozesuaren zati bat ikusteko.


Lea Ibarra - Herriz Herri - Mendexa - Mendexako Leku eta Eraikin Interesgarriak\nMendexa - Leku eta Eraikin Interesgarriak\n2004. urtean, Bizkaiko Foru Aldundiak hondartzen kalitatea hobetzeko sortutako programaren barne, ISO 9001 kalitatearen ziurtagira eta ISO 14001 ingurumenaren ziurtagiria lortu zituen Karraspio hondartzak.\nLea Ibarrean hondartza bakarra dago, Karraspio, itsasgora dagoela 28.380 m²-ko azalera du eta itsasbeheran, aldiz, 140.380 m²-koa. Zerbitzu ugari dago bertan, sorosleak, hondartzazainak, dutxak, iturriak, komunak, aldagelak, paperontziak, megafonia zerbitzua, oinen garbitokia, panel informatiboak, etab.\nHorretaz gain udaran lau taberna egoten dira zabalik, eta baita izozkiak saltzeko lekuak ere.\nIngurugiro Hezkuntzarako Europako Federazioak ematen duen Bandera Urdin saria ere lortu du azken urteetan.\nBertan hainbat aktibitate burutu daitezke: Eguzkia hartu, bainuak, palas jokatu, paseoak burutu, submarinismoan aritu, hondartzako futbolean, boleibolean, piraguetan, e.a.\nInguru paregabeaz eta bista zoragarriez gozatzeko aukera ematen du. Aurrez aurre San Nikolas edo Garraitz uhartea dugu, eta Lekeitioko portua ere ikusten da. Beste aldera begiratuz, berriz, natura paregabea ikusten dugu, mendi eta zelai ederrez inguratua.\nHaitzei dagokienean, jendea eguzkia hartzen egoteko itsas bazter ugari dago. Toki hauetako gehienetan jendea eguzkia hartzen egoten da haitzetan, baina egokitu gabe daude.\nBada gune bat egokiturik dagoena Mendexako Baurdo auzoan, Hatxazpiko Lapatza (Itsas gain) eremuan. Bertara jaisteko eskailera batzuek egokitu dituzte barandila edo helduleku eta guzti, eta, gainera, mahaiak, eserlekuak, zakarrontziak eta iturriak ere badaude inguruan.\nMendexako baserririk zaharrena da, XVI. mende hasieran eraiki zen jatorriz likonatarrena zen orubean. Leinu honetakoa zen Loiolako Inazioren ama.\nHabeak haritz-enborrez eginda daude, eta egitura ere egurrezkoa du.\nOrain dela gutxi egindako berrikuntzek asko aldatu duten arren, oraindik ere agerian ditu familiaren ezkutua, puntu erdiko arku itxurako atea eta leiho bikoitzeko arku ojibala\nItsas errota zahar baten urmaela mugatzen duen dikea.\nItsasoaren mareak bultzatzen duen errota berezi hau Lekeitioko Hiriak fundatu zuen 1555ean (orduan Mendexa Lekeitioren menpeko zen) eta 1625ean berregin egin zuten.\nItxura erregularreko eustarri batek mugatzen du urmaela eta itsasgoran betetzen zen. Gero, ura piskanaka askatzen utzita, gurpil hidraulikoa biraka hasten zen.\n1980an etxea bota egin zuten. Gaur egun dikea eta ur-depositua baino ez daude.\nAntzinako Itsas Lantegiak\nLea ibaiaren bokalean daude, Isuntzako zubiaren alde banatan. Egurrezko itsasontziak egin eta konpontzen zituzten bertan, artisau-lana da guztiz.\nLantegion egitura XIX. mendearen amaieran eta XX. mende hasieran berritu egin zituzten, baina Erdi Aroko kokapen beretsua mantendu dute. Zutoin hutsen gainean paratutako teilatu handi batzuk besterik ez dira egituraz, itxiturarik gabeko estalpeak. Ontziak uretaratzeko harlanpak eta uretatik goratzen laguntzeko errailak izaten dituzte.\nBizkaian eta seguruenik Kantauri osoan, estilo zaharreko untzitegi bikainenak ditugu Leakoak, eta, nahiz eta gaur egun erabilpenik ez izan, ontziak itsasoratzeko karrilak oraindik hor diraute.\nBi koba nagusi ditu Mendexak: Argota I eta Argota II.\nAd Vinculako San Pedro Parrokia\nZelaia auzoan dago, muinoaren tontorrean, frontoiaren alboan eta udaletxearen parean.\nEstilo gotiko-barrokoa du eta XVI.-XVIII. mendeetan eraikitakoa dugu.\nElizpe txikiaren gainean du kanpandorrea, eta aurrealdean horma puntalatua.\nZelaia auzoan dago, eliza eta frontoiaren alboan. Atearen gainean heriotza irudikatzen duen buruhezurra ikusten da eta goraxeago, harrizko gurutze batean, 1903ko inskripzioa. Honela dio:\nAurrealdean muturrean amaitzen den kanpandorrea dago. Margo askotako berinez hornitu eta oxkadura ernagarriez burututako argi-bahea ere badago; sei hostoko lorea irudikatzen duena\nIarzako Adanen jabetzako ahaide nagusien borroketako ordezkari ederra dugu. Leagi auzoan kokaturik dago; oin angeluzuzenaren gaineko eraikin kubikoa da, huts-guneak, ertzak eta aurrealdea harlanduz buruturik dituena.\nErdiko leiho bien bitartean eta ate nagusiaren gainean Leagi familiaren harmarria du: luma eta molorrikaz orlatutako kaskoa eta behealdean ume edo aingerutxo bi, gorago laurdenetan banatutako armak ageri dira, lehenengoa eta laugarrena basurdea eta bigarrena eta hirugarrena zortzi muturreko izarra.\nXVIII. gizaldiko jauregi barrokoa da.\nLea Goikoa Jauregia\nLeagi auzoan dago, harlangaitzezko horma bakoitzean 9 bider 4 neurriak eta lodierako 80 cm. dituen eraikin handia da, XIX. mendean eraikitakoa, estiloz neoklasikoa.\n"Etxe gotortu" deritzon eraikin motaren ezaugarriak ditu: bertikaltasunik eza, huts-gune eta ertzetan harlanduz indartutako harlangaitzezko hormak, ate mako-zorrotza...\nBaserria, udalerri honetako gizartea etengabe egituratu duen elementua da.\nXVIII. mendeko baserriak:\nIturraspe, Likona auzoan kokatuta dago, Agarre, hau ere Likonan, trujela eta sagardoa egiteko tresnak artatzen ditu, Leagi Basterretxea (Leagi auzoan)...\nAlgorta baserria, Zubiko etxea eta Bista Alegre etxea, 1879. urtean eraikia.\nKronologian zehaztuezineko baserriak:\nLeagi-etxebarri, Leagi auzoan; Agarre goikoa, Iturreta auzoan eta Mendexakua, Zelaia auzoan.\nLea ibaian dago, Lekeitio Mendexako Likona auzoagaz komunikatzeko. Begi bakarra eta puntu erdiko arkudun zubia.\nOinezkoak eta automobilak ibaia zeharkatzeko ibiltzen da.\nLea ibaia zeharkatzen du honek ere, bere funtzioa Lekeitio-Aulesti errepidea Hospitalzarra deritzon eraikinagaz lotzea da, hau da, Ispaster Mendexagaz. Harrizkoa da eta puntu erdiko arku nahiko handia du. Begi bakarra dauka, azpitik ibaian gora edo behera doazen txalupak igaro daitezen.\nLeagi auzorako bidea erakusten duen oinarri karratu baten gaineko harrizko gurutze handia da.\nZutarri toskanar bati eutsita oinarri lauangeluarra dauka, eta beronen gainean besoak biribilduta eta erdian harrizko zirkulu batetan batuta amaitzen den harrizko gurutze txikia. Leagi dorretxetik hurbil dago.\nLikona Auzoko Gurutzea\nKareharrizko zutoi oktogonal baten gainean dago, gurutzeak bere besoen bilgunea inguratzen duen oxkadura biribila duena.\nInskripzioa du: "Se construyo a espensas de la barriada de Likona año 1896" Alboetan zera irakurri daiteke: "por Francisco de Uzcolay y por Francisco de Goikoetxea".\nOspitale Zaharraren eta San Juan Ermitaren Aurriak


Bertatik Bertara proiektua hartuko dute hizpide Agenda 21eko foroa : Goierriko Hitza\nBertatik Bertara proiektua hartuko dute hizpide Agenda 21eko foroan\nBilera bihar egingo dute 18:30ean Legazpiko udaletxeko areto nagusian; uda aurreko azkena da\nBihar, 18:30ean, elkartuko da Legazpiko udaletxeko batzar aretoan Agenda21eko foroa. Oraingoan Bertatik Bertara proiektua izango dute hizpide, hain zuzen baserriko produktuen ekoizpena eta tokiko kontsumoa.\nProiektuak zertan datzan eta Legazpin, zehazki, zer lantzen duten azalduko dute. Bestetik, foroko partaideak kontsumitzaileak diren heinean, haien begirada jaso nahi dute gaurko bileran. Zer eskaintzen dien Bertatik Bertara proiektuak, zertan antzematen duten haren eragin positiboa, zer gehiago landu daitekeen proiektuaren barruan eta halako galderak jarriko dituzte mahaiaren gainean.\nUda aurreko foroaren azken saioa izango da; hurrengoa irailean egingo dute.


Salbuespenak eta hobariak udal zergak, tasak eta prezioak ordaintzeko, arrazoi ekonomikoengatik.\nArrazoi ekonomikoengatik, ura (banakako kontadorea), estolderia, zaborrak, udalekuak, ludoteka, musika eskola eta kiroldegiko tasen eta ondasun higiezinen zergaren salbuespena edo/eta hobaria eskatzea.\nEskatzailea, Diru-sarrerak Bermatzeko Errenta (DSBE), Gizarte Larrialdietarako Laguntza (GLL) eta Diru-sarrerak Bermatzeko Laguntza (DSBL) jasotzen duenaren egiaztagiria.\nLezoko Udalaren ordenantza Fiskala.\n1.- DSBE, GLL eta DSBL jasotzen dituzten onuradunak, Ura, Estolderia ( Banakako kontadorea ) eta Zaborraren tasetan salbuetsiak egongo dira eta Udalekuak, Ludoteka, Musika Eskola eta Kiroldegiko tasetan %75 hobaria izango dute.\n2.- Nolanahi ere, salbuespena edo hobaria emango balitz, eskatu den ekitaldirako bakarrik izango da.\n3.- Lezoko Udaleko ordainketak eginak egon beharko dira.\n4.- Eskatzaileak, hiruhilero bakoitzaren hasieran jasotzen duen laguntzaren egiaztagiria Gizarte Zerbitzuetan aurkeztu beharko du. Hori egin ezean, onartutako salbuespena eta hobaria bertan behera geratuko da.\n5.- Eskatzailearen egoera ekonomikoan aldaketaren bat egonez gero, udalari jakinarazi beharko dio 30 eguneko epean.


Industria Sailak bi milioi euro inbertituko ditu Santiago Bidearen nazioarteko sustapenean | Consumer\nIndustria Sailak bi milioi euro inbertituko ditu Santiago Bidearen nazioarteko sustapenean\nzortzi autonomia-erkidegotako turismo arduradunekin (Aragoi, Euskadi, Asturias, Kantabria, Gaztela eta Leon, Galizia, Errioxa eta Nafarroa). Hitzarmenaren helburua da 2010. urtean Done Jakueren Urtea ospatzea dela eta, turismoaren eta kulturaren arloko zirkuitu horren nazioarteko ospea handitzea. Ekimenaren zenbatekoa bi milioi eurokoa da, eta Turismo Estatuko Idazkaritzak, Espainiako Turismo Institutuaren bidez (Turespaña),% 50 ematen du. "Eskualde arteko marka honetan orain arte egindako inbertsio handiena" da, Industria nabarmendu zuen.\nTurismoak marketin- eta publizitate-ekintza bateratuak egitea aurreikusten du, Santiago Bidearen inguruko turismo-produktuen eta produktuen kokapena indartzeko. Hala, "inplikatutako erakundeen marketin-aurrekontuen eraginkortasuna eta errentagarritasuna hobetu ahal izango da", azaldu zuen Miguel Sebastiánek zuzendutako sailak.\nHitzarmena, 2009ko uztailaren 24an egin zen turismo-ministroen kontseiluak onartutako Santiago Bidea nazioartean sustatzeko eta merkaturatzeko jarduera-plan estrategikoaren barruan dago. Planak nazioarteko publizitate-kanpaina bat egitea aurreikusten du, 12 merkaturi zuzendua (Frantzia, Erresuma Batua, Italia, Alemania, Austria eta Europa Europa, Belgika, Herbehereak, Luxenburgo, Brasil eta AEB), eta% 30 inguru ohiko komunikabideetan banatuko da;% 70, berriz, on line. Nazioarteko ehun kazetari joango dira Espainiara, eta haien argitalpenetan Santiago Bidearen eta Done Jakueren Urte Santuaren alderdiak jasoko dituzte, 2,5 milioi euroko publizitate-balioarekin.\nBestalde, "Privillege España" produktu-lerroa Santiagoko bidera zabalduko da, eta horrek marka horri lotutako produktuak biltzea ekarriko du, erosteko ahalmen handiko kontsumitzaile-profila lortzeko.\nHorrez gain, iaz Spain. info.-en sortutako Donejakue bideko gaikako kanala jarriko da martxan. Nazioarteko 100 turismo-azoka baino gehiagotan egingo da ibilbidea, markari buruzko material grafikoa eta ikus-entzunezkoa prestatuko da, eta agenteak eta turoperadoreak ekarriko dira ohitzeko bidaietan.\ndonejakue bide Internacional-eu millones de euros-eu Promoción-eu turismoa


Alarguntsa beltza - Txomin Peillen - 111 Akademia\nIzenburua: Alarguntsa beltza\nIdazlea: Txomin Peillen\nAlarguntsa beltza, emakume aztoragarria eta erakargarria da. Txomin Peillenen nobela hau bezain distiratsua eta aztoragarria. Aise eta arnasari eutsiz irakurtzen den nobela honetan, idazle xuberotarrak maisuki ardazten du heriotz eta intrigazko gertakizuna. Peillenen obra osoan nabari den fantasia eta umorearen arteko jokoak, interes eta perspektiba berezia damaio nobelari. Nobela hau, Txomin Peillenen bibliografian gailen ageri da.


16 maiatza, 2014 Argazki zaharra, Garai batean 1099\nZegamaren susperraldi ekonomikoa paper-fabrikari –edo Zegaman esaten duten bezala papelerari– lotua egon zen. Irudikoak fabrika hartako langileak dira, baina, ez daude lanean: Amasako jatetxe batean daude. Argazkian blusa zuriz eta gona estanpatuz erdiko blokean agertzen den Begoña Artolaren arabera, 1963 ingurukoa izango da argazki hau: «Uztailaren 18an Francoren eguna ospatzen zen eta lantegiak itxita egoten ziren. Papelerako langileoi, opari moduan edo, irteerak antolatzen zizkiguten nagusiek».\nIrudikoa Amasan dago, Arantzabi jatetxean. «Fama handiko jatetxea zen, ni orduan eta boda batean ere izan nintzen bertan. Eta bazuen bitxikeria bat: ikuilua zegoen jatetxearen sarreran, animalia eta guzti».\n1961ean Madrilera joan ziren langileak Francoren eguna aitzakia hartuta, eta beraientzat «sekulako irteera» izan zela gogoan du. «Egun hartan desfilea izan zen eta hura ikustera ere joan ginen. Oso leku onean genuen hotela, eta gogoratzen dut, Galerias Preciados izeneko denda handia gure hoteletik gertu genuela. Eskailera mekanikoak zeuden han. Zer gustura ibili ginen han, gora eta behera! Nobedadea, badakizu…». Beasaingo Castillo jatetxean bazkaldu zutenekoa ere gogoan du Artolak.\nIrudian honakoak agertzen dira, ezker-eskuin: Maria Dolores Agirre, Arantxa Irastorza, Mari Karmen Ormazabal, Begoña Artola, Ramon Otaegi, Santi Irastorza, Kasi Irastorza, Kontxi Otaegi, Pili Garcia goian eta Juani Azurmendi.\n« 103. zenbakia [.pdf]\n«Biolinak soinu oso gozoa du eta errepertorio zabala eskaintzen du» »


Inoizko esperimenturik aspergarrienak argitu du Heriotzaren Ibarreko harri ibiltarien misterioa - Elhuyar Aldizkaria\nHasiera » Albisteak » Inoizko esperimenturik aspergarrienak argitu du Heriotzaren Ibarreko harri ibiltarien misterioa\n2014/09/01 312. zenbakia\nRichard Norris paleobiologoa, harri ibiltari baten ondoan. Ikerkertaren argazki gehiago Flickr-en Arg. James Norris / Scripps Ozeanografia Institutua\nKalifornia eta Nevada estatuen artean, Heriotzaren Ibarreko Racetrack Playa-n daude munduko harri ibiltari ezagunenak. Batzuk eskuan hartzeko moduko harkoskoak dira; beste batzuk, berriz, 300 kg-ko harritzarrak. Eta, noizean behin mugitu egiten dira, ehunka metrora arte, aintzira baten hondoa izandako lautada horretan zehar. Ikertzaileek 1940ko hamarkadatik ari ziren jakin nahian zerk eraginda mugitzen ziren harriak, eta susmatzen zuten arren lurra bustita eta izoztuta zegoenean gertatzen zela, orain arte ez dute lortu harriak mugimenduan harrapatzea.\nSan Diegoko Scripps Ozeanografia Institutuko Richard Norris paleobiologoak gidatu du misterioa argitu duen esperimentua. Mugimetzean aktibatzen ziren GPS aparailu batzuk txertatu zituzten hainbat arrokatan, eta Racetrack Playan utzi zituzten, zenbait estazio meteorologikorekin batera. 2011ko neguan egin zuten hori, eta, ondoren, zain egoteko prestatu ziren, beharbada, bost hamar urtez. Izan ere, oso noizean behin mugitzen dira harriak. Horregatik, “inoizko esperimenturik aspergarriena” gisa bataiatu zuen ikerketa-taldeko kideetako batek egiten ari zirena. Fruituak uste baino lehenago iritsi ziren, ordea. Bi urte baino ez zuten itxaron behar izan harriak mugitzen ikusteko. Eta, gainera, han zeudela gertatu zen.\n2013ko abenduan izan zen. Racetrack Playa putzu bat zen orduan, eta, gauean, tenperatura oso hotzek eraginda, izotz-geruza batek estaltzen zuen putzua. Eguerdian, berriz, eguzkiaren berotasunak izotza urtzea eragiten zuen. Bada egun horietako batean, izotza han eta hemen puskatu zenean, ikertzaileek ikusi zuten nola bultatzen zituzten harriak putzuaren gainean flotatzen ari ziren izotz-plaka meheek. Ondoko bideoan ikus daiteke (3:22-3:50 artean):\nEguraldi zakarrik ez\nHainbat hipotesik proposatu ez bezala, ez zen ez haize bortitzik, ez izotz-plaka handirik behar izan harriak mugiaratzeko. Alderantziz, leihoetako beiraren zabalerako izotz-geruzak (3-5 mm) eta oso haize ahulak (14-18 km/h) ziren mugimenduaren erantzuleak. Abendua eta urtarrila bitartean hainbat bider errepikatu zen fenomenoa, putzua lehortu zen arte. Hain zuzen, orduan geratu ziren agerian mugitutako arrokek lurrean utzitako arrasto bereizgarriak.\nPutzua lehortu zenean agerian geratu ziren mugitutako harriek utzitako arrastoak. Arg. Richard D. Norris /James M. Norris / Ralph D. Lorenz / Jib Ray / Brian Jackson\nIkertzaileen esanean, mugimendua hain da motela, 2-5 metro minutuko, nekez hauteman baitateke begi bistaz, batez ere harriak batera ari badira mugitzen, eta ez badago geldi dagoen erreferentzia puntu bat. Horregatik, uste dute posible dela norbaitek lehenago ikusi izana, gertatzen ari zela konturatu gabe. Edozein kasutan, nabarmendu dute harriak mugitzeko behar den kondizio meteorologikoen konbinazioa oso gutxitan gertatzen dela, eta, ondorioz, ez dela arraroa hainbeste denbora pasa izana misterioa argitzeko. 2013ko putzuak, esaterako, bi hilabete eta erdi iraun zuen, eta urteak pasa daitezke bat sortzen denetik hurrengoa sortzen den arte. Horregatik, munduko esperimenturik aspergarrienaren egileek oso zorionekotzat jotzen duten beren burua. Ikerketaren emaitzak PlosONE aldizkarian argitaratu dituzte.


4Bko ikasleek antzerkia lantzen hasi dira...\n"Azken itzulia" ikusi ondoren, martxoaren 22an, asteazken goizean, Txomin Heguyrekin bildu ziren emanaldi horren aztertzeko.\nAste honetan, haien transmisio proiektu kari beti, bi orduko 6 saiozko antzerki tailerran ikasi eta parte hartuko dute 4Bko ikasleek.\nApirilaren 4an, asteartez, tailerra abiatu dute antzerkiaren araudia adostuz eta espazioari lotutako ariketak eginez. ikasleak arreta osoarekin Txomin Heguyren aholkuak segitzen ari dira...\nEa zer lortuko duten....\nHauteskundeak... Hauteskundeak... baina JUUL-ekoak !\n2016ko Omiasainduko oporren ondotik, JUUL kanpaina hasi zen 6. eta 5.eko ikasleekin, euskarazko irakurketa bultzatzeko helburuarekin, liburu baten kanpaina eginez afitxa baten bitartez.\nDerrigorez, errespetatu behar ziren baldintzak ziren :\n- ikasleek gustukoen zituzten euskaraz idatzitako liburua aukeratzea. Ikasleak jarriak ziren epaile, beraiek aukeratuak izan behar zuten eta ez, guk irakurtzera behartuak.\n- Ikasleek gustukoen dituzten liburuen ilustratzailea aukeratzen zuten ere bai.\nAurten, Mikela / Alazne arte irakasleen laguntzari esker, oso lan politak atera dituzte 6. eta 5.eko ikasleek, parte-hartzea oso ona izan da eta haien obren erakusketa IDZtan aurkitzen da.\nJUUL kanpaina ikasturtean zehar gelan, etxean, ikastolan, herrian eta Euskal herrian irakurketaren zaletasuna bultzatzeko lantzen dira jarduerez osatuta dago. hauteskundeak, ikastola bakoitzak duen irakurzaletasuna bultzazeko planaren barnean, azken ekintzetariko bat da.\nHorrela, gure ikastextean, 2017ko apirilaren 3 eta 4an eginak izan dira, Hego Euskal Herriko lagunak bezala.\nHona hemen emaitzak :\n6. mailan :\n- "Greg 6, etxean itxita" - Alberdania - Jeff Kiney\n- "Greg 7, bikotean hiru" - Alberdania - Jeff Kiney\n- "Argixorgin" - Elkar - Estibalitz Vivanco\nIlustratzailea : Jeff Kiney / Bie / Alex Orbe\n5. mailan :\n- "Uda bat Senegalen" - Elkar - Lur Gallastegi\n- "Lehen hegaldia" - Elkar - Txiliku\n- "Amets ameslari" - Gaumin - Fernando Morillo\nIlustratzailea : Juan Luis Landa / Stefano Turconi / Alex Orbe\nEuskal Herriko emaitzak ikusteko, hemen klikatu.\nEuripean ere ... euskaraz !!!\nGaueko 10'07tan, 770garren kilometroa zuten gure kolegioa eta Urruñako ikastolako familiek.\nGauean eta euripean, haurrak, gazteak, burasoak eta langileak elkartu dira umore onean ! 50 pertsona batzu !!!\nKolegioko Irati, Nahia, Larrun eta Mikelek Urruñako ikastolako 3 haurrekin batera, talde osoa eraman dute eskuz esku lekukoa pasaraziz eta urratsez urrats.\nTtipi Ttapa Korrika !\nHemen gaude euskararen alde !\nGora euskalzaleak !\nZiburun ere euskaraz !\nUrruñan ere euskaraz !\nEuripean ere euskaraz !\nOroitzapena Kanalduderi esker.... Ea aurkitzen dituzuen gure ikasleak.... Hemen klikatu ! (2:00tan...)\nKorrika goaitatzean... Ziburun...\nApirilaren 2an, igandez, giro polita bazen Ziburuko pilota plazan !\nBegiraleak taldeko haurren dantza saioa eta "Arts du spectacle" elkarteko pailaso gazteen emanaldia ondotik, gure kolegioko zortzi ikasleek hip hop koregrafia eskaini dute publiko eder baten aitzinean.\nTxaloen ondotik, krakadatxo bat eskainia izan zai.\nZorionak eta milesker AEK !\n"1:54" filma ikustera joan dira 4.ekoak...\nMartxoaren 30ean, Select zineman, laugarrenekoek, Yan Englandek egindako "1:54" filma ikusteko aukera izan dute.\nDonibaneko Gazte Guneak lizeoko ikasleendako antolatua bazuen ere, gure kolegioa komitatua izan da.\nSinopsia : Herabea, dirdiratsua eta kirolan dohainututako talentua duen 16 urteko gazte bat da Tim. Bere ingurumenean bizitako presioak puntaraino bultzatuko du, bizira itzultzeko aukerarik ez duen egoerara.\nFilmaren bukaeran, Adoneia zentroko hezitzaile batek eztabaida animatu du.\nJazarpenari buruzko oharrak, erreakzioak, galderak eta kezaka adierazteko parada izan dute ikasleek eta haiekin ziren helduek. Sentimendu, emozio eta kuraia ainitz agertu da solasan. Azpimarratzekoa da gure ikasleen ekarpena baikorra, eztabaida hortan.\nAgian, gogoetak piztuko dira horrelako egoerei buru egiteko.\nIniziatiba ona Donibaneko Gazte Gunearen partetik. Milesker.\nManekin txalentx bideo desafioa Korrikaren alde !\nDuela bi aste, kolegioko ikasle guztiekin batera, grabaketak egin ditugu...\nEstatu Batuetan bezala, "Challenge Mannequin" euskarria erablitzea proposatu zuten ikasle batzuk. Korrikari lotutako bideo bat sortzea erabaki zen, gelaka ideiak asmatu zituztelarik. Ikasle bakoitzak postura estatiko bat hautatu behar zuen gelaka ideiak asmatu behar zituztelarik. Ikasle bakoitzak postura estatiko bat hautatu behar zuen gelako idei nagusiaren arabera, eta ondotik grabatua izan da.... Egia erran 2 minutuz gelditurik eta mugitu gabe egotea ez da hain errex izan baina ikasle guztiek desafioa gainditu dute !\nBideoa ikusteko, hemen klikatu.\nHogei urte hauetan iragan diren musika zatiak entzungo dituzue... nostalgia...\nMartxoaren 27an, astelehenez, eguerdiko jolas garaian, Donibane-Ziburuko AEK-ko ikasleak kolegioko Korrika' irratira komitatuak izan dira. Emankizun berezi bat izan da, adin desberdinen arteko mintza pratika bat egin baita...\nKolegioko 6.eko Ibai, Mikel, leire, Elaia, Irati, Ximun eta Narobak AEK-ko 5 ikasle eta irakaslea den Pantxika elkarrizketatu dituzte, haien izena - deitura - herria eta adina eskatuz, zergatik eta noiztik ikasten duten euskara galdetuz, zer zen zaila edo errexa, nun eta noiz mintzo diren euskaraz kurtsotik landa eta kuizz delako bat eginez. Erantzun guztiak eman dituzte, batzuk errexkiagoak besteak baino !\nEuskaldun berri horiek plazer handiarekin parte hartu dute gure emankizunean. Telebista eta lagunen arteko topaketak hobekiago ulertzeko, haien haur ttipiekin mintzatzeko, karrikan eta sagardotegietan ongi pasatzeko eta kantatzeko... eta eusakra maite dutelako azpimarratu dute !\nOndotik, irrati animatzaile gazteek kanpoan ziren ikasleei galderak pausatu dituzte eta ongi erantzun ezkero, sariak irabazarazi : pintxak, pegatinak, bizkarreko bat eta... goxokiak ! Parte hartzaile guztiak eskertuak izan dira eta Pantxikak oharatrazi duen bezala : "ez da inor irabazle edo galtzaile, euskararen alde denok baitgara parte hartzaile !"\nGiro biziki polita iragan da edozoin adinetako ikasleen artean ! Korrika'irratia itzali da aurtengo "zirkorrika" kantuaren hitzekin, denak batera abestu baitute..... eta :\n"Ttipi Ttapa Ttipi Ttapa Kroketak !\nTtipi Ttapa Ttipi Ttapa Korrika !\nHemen gaude gero pintxo pote !\nHemen gaude Euskararen alde !"\n46 orria 61 orritik


Aberastasuna sortzea - Euskonews\nJosé Antonio Garrido Industria-ingeniari doktorea\nXXI. mendeko lehen hamarkada honetako ekonomia aurreratuetako enpresa-ereduak ezaugarri berezi bat izan du. Teknologia, eraginkortasuna eta antzeko aldagaiak alde batera utzi, eta beste sasi-aldagai batzuk sartu ditu haien lekuan. “Ingeniaritza finantzarioa” deitu zaie. Egun jasaten ari garen krisia da emaitza.\nHurrengo hamarkada hasieran errotiko joera-aldaketa bat gertatuko balitz, 2020. urtea garai berri baten hastapentzat ikusiko nuke, eta, hor, ABERASTASUNA SORTZEA litzateke enpresaren xede nagusia. Ihes egin behar da, beraz, iraganeko gezurretatik. Hor, bazen sinplifikazio interesatu bat: enpresa dirua irabazteko makina bat zen, edo akziodunarentzat (espekulatzailea) balioa irabazteko makina bat, edo...\nABERASTASUNA SORTU... ZERTARAKO? Bost funtsezko helburu iristeko: Etorkizuna finantzatzeko eta akzioduna modu egokian saritzeko, Langileen bizi maila handitzeko, soldata + prestakuntza + partaidetza kontuan hartzen dituen ordainketa baten bitartez, Bezeroari kalitaterik eta preziorik oneneko produktua emateko, Hornitzailea baldintza berdinetan lehia dadin lortzeko, Gizarteari berak enpresari ematen diona itzultzeko.\nHori lortzeko, profesionalen enpresara itzuli beharko da, eta horiek, ezagutza-jokabidea binomiotik abiaturik, Enpresa Proiektu bat partekatu beharko dute, balio sendo batzuetan (berrikuntza, profesionaltasuna, nortasuna, erkidegoa, irekitasuna...) oinarritua, eta balioek nahitaez bete beharreko printzipioak ekarriko dituzte berekin ABERASTASUNA SORTZEA xede duten talde bakoitzarentzat (akziodunak, langileak, bezeroak, hornitzaileak, gizartea).\nGure herriak, Euskadik, proiektu berritzaile bat behar du. Partekatutako ideietan egon behar du oinarriturik, euskal gizarte integratzaile batean. Proiektuak gure herriko herritarrak izateaz harro sentitzeko moduko baldintzak sortu behar ditu, gure banako eta taldekako premiak asetzeko gai izan behar du, nabarmentzen gaituen kalitate batekin, eta hori guztia gure gaitasunekin eta baliabideekin bateragarri dela, gainera.\nHerri berri horren eraikitzea neurtzeko eta ebaluatzeko, helburu espezifiko eta neurgarri batzuk ezarriko eta iritsiko ditugu:\n“Hamar urteko epean, lehenak izan behar dugu Espainian, eta bost lehenengoetan egon behar dugu Europako Batasunean: BPGan, Osasunean, Hezkuntzan (Lehen Hezkuntza, Bigarren Hezkuntza eta Unibertsitatea), Adinekoen Arretan eta Hiru Lurralde Historikoen arteko Mestizajean integrazio maila handi bat iristean”.


Oiartzuar talde bat Ar Redadegean izan zen | El Diario Vasco\nOiartzunOiartzuar talde bat Ar Redadegean izan zen\nOiartzuar talde bat Ar Redadegean izan zen\nOiartzuarrek Aiako Harriaren irudia duen kuadroa oparitu diete Karaez herriko ordezkariei / BASTEROBERRI\nBASTEROBERRI OIARTZUN. Sábado, 12 mayo 2018, 11:03\nBretoieraren aldeko lasterketa herrikoia, Ar Redadeg (Euskal Herriko Korrikaren antzekoa), Bretainia zeharkatzen ari da egun hauetan. Karaez-Oiartzun Senidetza Elkarteak eta Intxixu AEk euskaltegiak Ar Redadegera irteera antolatu dute eta 24 oiartzuar parte hartzen ari dira.\nOiartzungo Udalak, Oiartzun-Karaez Senidetza Elkarteak, Haur-tzaro ikastolak eta Oarsoaldeko AEK-k kilometro bana erosi dute bretoieraren aldeko lasterketa herrikoi honetan eta Oiartzungo bizilagunek eramango dute lekukoa kilometro horietan.\nAr Redadegera antolatutako bidaia aitzakia hartuta, Udalak Karaez-Oiartzun Senidetza Elkarteak 1994an bi herriak senidetu zirenetik Bretainia eta Euskal Herriaren arteko harremanak indartzeko egin duen lana eskertu du eta Intxixu AEK-k zein Haurtzaro Ikastolak, Oiartzunen euskararen alde egiten duten bezala, oraingoan Bretainian bertako hizkuntzaren alde agertzen duten ahalegina publikoki eskertu du.\nLau eguneko bidaia aurreko asteazkenean abiatu zen. Herenegun, Karaezko udaletxean harrera instituzionala jaso zuten oiartzuarrek, Iosune Cousillas eta Domi Azpiroz zinegotzien ordezkaritzarekin, eta atzo zein gaur Ar Redadeg-ean izeneko 'Korrikan' parte hartzen ari dira.\nArtikutza familian ezagutzeko ibilaldi gidatua, igandean «Oiartzunen bizi, Oiartzunen erosi» kanpaina jarri du martxan Itturrik


Euskal kulturaren kontraesanak: teoria eta praxia :: Uztaro aldizkari elektronikoa\nUztaro 9 (1993)\nEuskal kulturaren kontraesanak: teoria eta praxia\nEuskal kulturaz zer ulertzen den zehaztu ondoren, euskal autore klasikoek euskal gaiak zein hizkuntzatan landu dituzten aztertzen da lan honetan. Hizkuntzalaritzaren nahiz etnologiaren aldetik aho batez onartua da euskaltzaleen artean, beste hainbat elementu bereizgarrirekin batera, euskara dela gure kulturak muinekoena duena. Euskal kulturaz zentzu hertsian hitz egiteko, bada, badirudi beharrezko dela euskara erabiltzea komunikazio-tresna gisa euskal gaiak nahiz bestelakoak lantzerakoan.\nPraxia nolakoa izan den aztertzen da, oinarritzat jadanik bilduak dauden euskal autore klasikoen idazlanak hartuta. Erakusgarritzat errepresentagarrienak hautatu dira: Azkue, Orixe, Barandiaran, Lekuona, Aitzol, Lafitte, Zaitegi eta Mitxelena. Sistemaz, metodo koantitatiboa erabiliz, autore horietako bakoitzaren hizkuntz erabilera neurtu da: a) tituluen arabera, b) orrialde-kopuruaren arabera, eta c) testu-masaren arabera. Zein gai landu dituzten ere zehazten da.\nAzkenean, ondorio batzuk ateratzen dira aditzera emanez kontraesan nabariak esaten direla teoriaren eta praxiaren artean, autore gehienen hizkuntz erabileran gaztelania baita nagusi. Guztiek praktikatu dute, Zaitegik salbu, elebitasun onargarria, euskara egoera diglosikoan daukaten gaztelania eta frantsesaren faboretan.


Narrazioak Edorta Jimenez / Susa, 1989-06\nLar oker ez banago behintzat, Punto y Horak argitaratu zuen Josebaren “Enperadore eroa” ipuin hura. Iurretakoaren prosarekin nire lehen hartuemona izan zen. Hantxe ageri ziren beraren prosaren ezaugarri nagusiak, gero argitaratuko zen “Narrazioak” honek berretsi egingo zituenak. Ezaugarri guztiok aipatu gura barik ere, baten batzuk esateko moduan nago. Bat eta behin, metaliteratura egiten duela, hots, beste inoren testu, egoera, pertsonaia zein beste edozer hartzen duela, gero berak bere erara moldatzeko. Horrelaxe sortzen da “Ginebra erregina erbestean” izenekoa, esate baterako.\nBi eta birritan, poesiari ei dagokion hizkeratik —lexiko zehatz hautatua, irudi ugaritasuna, hitz-kateaketari darion doinua, e.a.— oso hurre dagoela prosa hau. Hiru eta azkena, denbora eta lekua, beste bi ezaugarriekin zorretan egonik, legendakoak direla, hau da, ez-denbora eta ez-lekua direla, egileak birsortuak eta historiatik —kronologiatik— lekoratuak baitira.\nMundu ederrak eraikitzen laguntzekoa da hizkera hori (sirenak, marinel zaharra —hurrengo bateko titulua du hemengo ipuinetariko batek ere— geltoki desertuak, printzesak, e.a.), bai, egunekotik nahikoa urrun dagoen heinean. Ukan ere dituen mugak, alabaina, argiak dira. Ez du sekuentzi luzerik eman ahal prosa horrek, ez baitu errealitate ez-denboralak eta ez-historikoak —poetizatuak— besterik eraikitzeko balio. Hala bada, Sarrionandiak —eta Atxagak berak ere, zeinek epilogoko atzehitzak sinatzen dituen, antzinako konplizitatea agertu alde— euskal prosa poesiatik hara ekarri digu. Orain, muga non eta zertan argi dagozenez gero, euskal prosak eta euskal errealitateak elkarrekin antzinatik duten auzia konpondu behar dute. Errieta gogorra eta hil asko itxaroten ditut. Horretan, Josebaren luma bera ere, bailitzan labain zorrotz bilaka.


Parte hartze eta berrikuntza ugarirekin datoz ZTB jardunaldiak | Laboratorium Bergara Zientzia Museoa\nAtzo aurkeztu genituen aurtengo Zientzia, Teknologia eta Berrikuntza jardunaldiak. Laboratorium museoa 2015ean jaio zen, eta bere filosofiak IKT astearekin bat egiten zuenez, IKT asteak eta Laboratorium museoak eskutik joatea erabaki zuten. Hala, azaroan zientziaren astea dela kontutan hartuta, Zientzia, Teknologia eta Berrikuntza hamabostaldia sortu zen. Hala, iaz egin ziren lehenbiziko jardunaldiak eta "oso arrakastatsuak izan ziren, horregatik aurten aurrekoa gainditu eta hobetzeko ahaleginak egin ditugu. Horretarako, garrantzitsua izan da lankidetza publiko-pribatua eta eskerrak eman behar diegu Gipuzkoako Foru Aldundiari, ESS Bilbao eta Aranzadi erakundeei eta EHUri. Lankidetza hauez gain, eragile eta norbanakoek ere nabarmentzeko parte-hartzea izango dute aurtengo egitarauan. Denen laguntzarekin, jardunaldi hauek merezi duten bultzada emango diogulakoan gaude", agertu zuen Ekonomia sustapen, Turismo eta Enpleguko batzordeburu den Sabino Azkaratek.\nAzaroaren 4ean hasi eta 12an amaituko dira jardunaldiak eta berrikuntza ugari izango ditu. Hala ere, iaz bezala, formazio saioak, hitzaldiak edota erakusketak izango dira. Berrikuntzen artean, berriz, Wolfram encounterra, umorezko monologoa, mahai-ingurua edota industria, ekintzaileei eta merkataritzari zuzendutako saioak daude. "Gure etorkizuna zientzia, teknologia eta berrikuntzari lotuta egongo denaren zalantzarik ez dugu. Horregatik, bergararrei jardunaldi hauetan parte hartzera dei egiten diegu, entretenigarriak ez ezik, aberasgarriak ere baitira eta", gaineratu du Azkaratek.\nBerelan foroko Xabier Zabalzak, berriz, publiko objektibo zabal bati zabaltzeko egindako ahalegina nabarmendu du; "izan ere, ekintzak publiko anitzari zuzenduko dira, besteak beste, industria, hezkuntza, ekintzaileak, e-sport zaleak, gurasoak...".\nWolfram encounter bideo-jokoen lehiaketa izango da aurtengo berrikuntza nagusiena. Azaroaren 5ean 10:00etan hasi eta azaroaren 6an 14:00etan amaituko da 28 orduko txapelketa. Aranzadiko seminarioko gimnasioan egingo da txapelketa eta bertan parte hartu ahal izateko aurrez izena ematea beharrezkoa da. Horretarako,wolframencounter@gmail.com helbidera idatzi behar dute interesatuek. "Iaz antolatutako txapelketak arrakasta izan zuen eta horregatik, zerbait haundiagoa nahi genuen egin. Partaideek euren ekipoak ekarri beharko dituzte eta guk tokia jartzen dugu, eta hor Aranzadi ikastolari eskerrak eman behar diegu lekua uzteagatik. Gainera, hitzaldiak eta ekintza desberdinak ere egongo dira ume, gazte zein heldu erakartzeko", adierazi du Iker Domingez antolatzaileak.


DOKE ANTZERKI TALDEA: enero 2014\nMARIASUN PAGOAGAREN SEIGARRENA\nBerak parte hartutako beste bi pelikula oraindik estreinatu gabe direnean, errodaje berri batean sartuko da Mariasun Pagoaga, Doke Antzerki Taldeko kidea, datorren hilean. Aktoresa agertuko den seigarren pelikula izango da.\n“Lasa eta Zabala” izango du titulua film berriak eta, suposa daitekeen bezala, Jose Antonio Lasa eta Jose Ignazio Zabala gazteen inguruko tragedia izango da ardatz nagusia. GALek buruturiko bahiketa eta hilketa deskribatuko du eta Pablo Malo zuzendariak istorio errealista eskaini nahi du eta ez on eta gaiztoen kontrako pelikula horietakoa.\nLasaren ama izango da Mariasun pelikulan eta sei egunetako errodajea egokitu zaio. Otsail eta Martxoko hiruna egunetan zuzendari donostiarraren aginduetara jarriko da, bi hizkuntzak erabiliko diren zinta honetan, beti bezala, bere onena eskaintzeko.\nMariasun Pagoagaren orain arteko filmografia honako hauxe da: “80 egunean” (2009) “Bi anai” (2010) “El precio de la libertad” (2011) “Loreak ” (2013) "Tres mentiras" (2013) “Lasa eta Zabala” (2014) Bestalde Goenkale telesaioan ere ikusi ahal izan dugu DATeko kidea. Pelikuletako azken biak oraindik estreinatu gabe daude baina pantaila handira laster iritsiko direla baieztatu digu.\nArgazkiak: Mariasun Pagoaga\nPublicado por Josemari Velez de Mendizabal en 15:32 No hay comentarios:\nEtiquetas: Doke Antzerki Taldea, Lasa eta Zabala, Mariasun Pagoaga


Acunsa Gipuzkoa Basket 2021 Euskal Kopako txapelduna - Euskal Saskibaloi Federazioa\nAlbisteak / Elite / LEB Oro / Acunsa Gipuzkoa Basket 2021 Euskal Kopako txapelduna\nAsteburu honetan Azpeitiako polikiroldegian ospatu da denboraldi honetako azken Euskal Kopa. Honetan, LEB mailako hiru taldek hartu dute parte Euskal Kopa nork eramango zuen jakiteko, urrezko mailako Acunsa Gipuzkoa Basket eta urrezko mailako Juaristi ISB eta Zornotza ST.\nPartiduaren hasieran bi taldeek akats ugari izan zituzten. Lehenengo hiru minutuetan ez ziren saskiratzerik egon, baina Zornotza azkar esnatu eta 0-9ko partziala egin zuen minutu batean. Iñaki Jimenezen hutsartearen ostean erreakzio ezin hobea izan zuen eta markagailuari buelta eman zion 10-0 eko partzialarekin, defentsako lana hobetuz eta Zornotzako saskiratzeak zailduz. 10-9 bukatu zen laurdena.\nBigarren laurdenaren hasieran eraso laburrak jokatu ziren, azkarregiak, jaurtiketa egoera azkarrak eta gehienak abantailarik gabe. Minutuak aurrera zihoazen heinean bi taldeek jokoa eta egoera hobetzeko gai izan ziren. 5. minututik aurrera, bi taldeen aldetik saskiratzeak lortuta 26-22 joan ziren atsedenaldira.\nHirugarren laurdenean ere saskiratze nahiko egon ziren, bai Zornotza zein Juaristi taldeen aldetik, eta horrela, 44-42 bukatu zuten laurdena.\n51-42 hasi zen azken laurdena, Juaristik lortutako 7-0ko partzial baten ostean, 9 puntuko aldea emango ziona. Mikel Garitak partidua geldituta ere ez ziren markagailuan hurbiltzeko gai izan, bigarren minututik Juaristik kanpoko saskiratzeetan fin ibilita 18 puntuko aldea eskuratzea lortu baitzuen. 68-50 bukatu zen norgehiagoka.\nLehen laurdena berdinduta egon zen, 10 minutuetan zehar bi taldeek saskiratzeak eskuratzeko gai izan zirelako, baina Zornotza izan zen 3 puntuko aldea lortu zuena lehen laurdena irabazten hasteko.\nGipuzkoako taldeak 5. Minutuan markagailua berdintzea lortu zuen. Hemendik aurrera Encinasen taldeak 6-15eko partziala lortu zuten eta 31-40 amaitu zuten bigarren laurdena.\nAtsedenaldia eta gero, Zornotza 9 puntugatik galtzen joan arren eta lehen minutuetan horrela mantendu arren ez zuen etsi, 7. minutuan markagailuan hurbiltzea lortu zuten, bizpahiru defentsa eta baloia berreskuratzeari esker. Lan honengatik aurretik jartzea lortu zuten 51-48 bukatuta.\nAzken laurdenean Gipuzkoa Basket aurretik jarri zen ia laurden guztian zehar. Zornotzak lanean jarraituko zuten 4 minutu faltan 7 puntuko aldea berreskuratzeko beharra izan arren. Defentsan gogor ibilita Zornotza berriz aurretik jarri zen (68-67) partidua amaitzeko 13 segundo faltata. Gipuzkoa Basketek saskiratze azkarra lortu zuen eta Zornotzak azken 6 segundoak izango zituen azken aukera izateko. Mikel Garitaonandiaren hutsartea eta gero Zornotzak partidua irabaztea lortu zuen.\nGipuzkoako 21/22 denboraldiko lehen derbia. Azpeitiakoak nagusitu ziren lehen laurdenean, Gipuzkoa Basket baino intentsitate handiagoa jarriz, eta kanpoko jokalariak saskiratzeak lortzen ibiliz. Juaristik 7 puntuko aldeagatik irabazten amaitu zuen lehen laurdena.\nBigarren laurdenean Donostiakoek aurkarien intentsitatea berdindu eta honi erantzunez laurdenaren erdialderantz aurretik jartzea lortu zuten atsedenaldira 2 puntuko aldea irabaziz.\nJuaristik saiatu arren Gipuzkoa Basketek 6-8 puntuko aldea mantendu zuen hirugarren laurdenean zehar, eta 62-55 bukatu zuten.\nGipuzkoa Basketek Euskal Kopa honetako minutu onenak jokatzen hasi zen eta 13 puntuko aldea lortu zuen azken minutuetan handiagotuko zutena, 82-66 bukatuz partida eta 2021eko LEB mailako txapelduna bilakatuz.\n28 iraila, 2021|Euskal Kopa, LEB Oro, LEB Plata, Nabariak|


BIGARREN HEZKUNTZA | labiagaikastola\nBIGARREN HEZKUNTZA (12-14 urte)\nDBHn arlo kurrikularraren garrantzia ezagutu eta sakontzen dugu. Konpetentzietan oinarrituta lan egiten jarraitzen dugu, gazteak bizitza osoan ikasten jarraitzeko prestatzen ditugu, aitzinera egiten ikasteko.\nHorretarako, EKI proiektu berritzailean oinarritzen dugu gure lana. Ikastolek berariaz sortu eta garatutako proiektua da EKI, konpetentzietan oinarritua eta integrazioaren bitartez Euskal Curriculuma garatzen duena.\nBadira urte batzuk, EKIrekin lan egiten dugula.\nEmaitzak onak dira eta proietua Ikastolara egokitzen dihardugu orain, proiektua gure behar eta nahietara egokitzen.\nAipatu baita ere, konpetentzia digitalaren lanketa unitate didaktiko guztietan txertatu dela. IKTak hezkuntzaren zerbitzura jarri eta, haien bitartez, onura pedagogikoak indartu dira. Hori gauzatu ahal izateko, bertzeak bertze, ikasle bakoitzak bere ordenagailu propioa du eta harekin egiten du lan ikasgelan. Horrez gain, Ikastola inguru berdean, mendialdean, egoteak konpetentziak ikasgelatik kanpo ere lantzen laguntzen digu.\nIkasgea inklusiboak, aniztasunaren mesedetan\nBehar jakinak dituzten ikasleei laguntzeko baliabideak dira pedagogiaren zutabe garrantzitsuenetako bat. Derrigorrezko Bigarren Hezkuntzan, behar jakinak edota bereziak dituzten ikasleak hobe artatzeko aukera eta baliabideak ematen ditu Ikastolak.\nEuskal Curriculuma: Euskara eta euskal kultura ardatz dituzten gazteak hezten laguntzeko.\nKonpetentzietan oinarritua: Ikaslearen irteera-profila EKI Proiektuaren abiapuntu eta helmuga. Ikasleak pentsatzen eta ikasten, komunikatzen, elkarrekin bizitzen, norbera izaten eta egiten eta ekiten trebatu behar du. Hau da, edozein bizitza-egoeretan konpetentea izan behar du.\nIntegrazioaren pedagogiaz: Egoerei irtenbideak aurkitzen ikastea, egoera berrietan ikasitakoa baliatzea. Egoera erreal baten aitzinean, ikasleak egoera horretan behar dituen baliabideak bilatzen eta erabiltzen ohitu behar du; bakarrik nahiz talde-lanean, irtenbideak aurkitzen saiatu behar du, eta ikasi duena egoera berrietan baliatu.


Peajea Arantzazun | Xehe\nHasiera » Iritzia » Peajea Arantzazun\nEntzule gehienek bikain eta gutxiagok deskafeinatu jo zuten kontzertuaren amaieran, fraideen nagusia azaldu zen sermoilarientzako pulpituan. Mendicantez gain predicante ere izanik, emanez bezala eskatu zuen aita Beristainek. “Kontzertu aurretik esan didate Kepa Junkerak eta Ara Malikianek gaur hemen jotzea desafiotzat zeukatela. Eta nik esan diet: ‘Desafioa? Nik jarriko dizuet desafioa: ausartuko al zarete elkarrekin jotzera ‘Arantzazuko Ama Birjiña?’ Eta haiek esan didate: ‘Baina ez daukagu kanturako inor’. Eta nik segurtatu diet: ‘1.400 ahotseko korua edukiko duzue aurrean’. Horregatik diotsuet… denok zutik jarrita kantatuko dugu Arantzazuko Ama Birjiña!”. Eta zutik jarri zen basilika denek batean ipurdia altxatuz salbu eta bizpahiru taliban edo komunista egoskor ikusitakoak sinetsi ezinik zeudenak eta Gipuzkoako patroi handiaren ereserkiari ekin zioten Junkera postmoderno sineskabeak, Malikian armeniar libanesak eta 1.400 zibil euskaldunek, oro gidatzen zituelarik telebista publikotik euskotarrak egiazko fede-bidean jartzen dituen apezak. Bukatu zen festa halako batean eta irteerakoan eserita jarraitzen zuen gu baino hiru lerro atzerago noizbait kaputxinoen Zeruko Argian marrazkiak egin zituen hark aitarenka oraindik: “Esto es la hostia, aquí te pillo, aquí te mato“. Halatsu pentsatuko zuen Malikianek ere fraidea joan zitzaionean baldintza berriarekin.\n“Kendu pekatu / Danon arantza / Eman Jaunaren grazia”. Bi urte beranduagoko abuztu bukaeran “Arantzazuko Ama Birjiña” abestu zuten zintzo asko Coro Easok eta Kalakaneko kidek, zeinak Madonna ikonoklasta-blasfemoaren (Like A Virgin) bidaide izanak baitira aurretik bertso ederretan Andoni Egañak gogoratu zuenez.\nHorrela lortu zuten frantziskotarrek mirari berria, Arantzazuko Ama Birjiñak elizako kanta hura bilakatzea Gipuzkoa laikoaren ereserki, betikoa izan denaren ohiturak ematen duen naturaltasunez. Donostiatik Eibarrera joateko bidesaria pagatzea den bezain natural.


Intsulina kontrolatuz bizitza luzatzen duen proteina bat aurkitu dute | Consumer\nIntsulina kontrolatuz bizitza luzatzen duen proteina bat aurkitu dute\nArratoietan probatutako terapiak itxaropena ematen du zahartzaroaren ondorioak atzeratzeko\nAEBetako zientzialariak.' eta Japoniak, intsulina kontrolatuz, saguen bizitza luzatzen duen proteina bat aurkitu dute. “Science” aldizkarian argitaratutako aurkikuntzaren egileen arabera, pertsonen bizitza luzatzeko edo, gutxienez, zahartzearen ondorioak atzeratzeko terapia baten oinarria izan daiteke proteina.\nProteina, “Klotho” gisa identifikatua, hainbat animalia-espezietan dago, eta zelulei atxikitzen zaie odol-korrontean zirkulatzean. Aldez aurreko ikerketek frogatu zuten “Klotho”-rik ez zuten saguen itxura normala hiru edo lau hilabete artekoa zela. Geroago, ordea, zahartze-seinale goiztiarrak agertzen hasi ziren, hala nola atrofia dermikoa, osteoporosia, arterioesklerosia eta enfisema, eta bi hilabetera hiltzen ziren.\nAzken azterketarako, zientzialariek sagu mutanteen andui bat sortu zuten, non “Klotho” geneak ohi baino proteina gehiago sortzen baitzuen. Sagu horiek %19 eta %31 arteko bizitza izan zuten karraskari arruntekin alderatuta.\nProteinak intsulina-jarioari nola eragiten zion ere aztertu zuten ikertzaileek, hormona horrekiko erresistenteak diren animalia askok bizitza luzeagoa dutela zehaztu baita.\n“Klotho”-maila handiagoko saguek intsulina gehiago zuten sisteman normalena baino, eta, beraz, erresistenteagoak ziren beren efektuekiko. Kontrakoa gertatzen zen bere sisteman proteina gutxi zuten eta intsulinarekiko sentikorragoak ziren eta hormona horren maila apala zen.\nBaina zientzialariek onartzen dute intsulinaren eraginak arazo bat sortzen duela zahartzeari aurre egiteko “Klotho” erabiliko duen terapia sortzeko. Sisteman proteina gehiago egoteak bizitza luzatu lezake, baina diabetesa ere eragin lezake.\nbizitza insulina-eu klotho-eu


Valtecsa UBRk itxura ona eman zuen berriz Ourenseren aurkako partidan > universitario bilbao rugby\nuniversitario bilbao rugby > BERRIAK > Gizonezkoa > Valtecsa UBRk itxura ona eman zuen berriz Ourenseren aurkako partidan\nValtecsa UBR taldeak garaipena lortu zuen Ourenseren aurka igande honetan, martxoaren 6an, Errekaldeko futbol-zelaian jokatutako partidan. Etxeko taldeak bere jokoa inposatzen asmatu zuen, batez ere bigarren zatian, multzoko laugarren postuan sailkatuaren aurka. Partidak balio izan zuen berriz itxura ona emateko eta arnasa hartzeko multzoaren behealdearekiko.\nEtxeko taldearen defentsa-zorroztasuna nabarmendu zen lehen zatian, ondo geldiarazi baitzituen sendoagoa zen Ourenseren erasoak.\nMarkagailuko joan-etorriek, lehen berrogei minutuen amaieran, talde zuri-gorriaren alde egin zuten (10-9).\nBigarren zatian, UBR hobeto aritu zen erasoan eta nagusi izan zen partidan, eraso-fase eta arrisku-egoera asko kateatu baitzituen, azkenean garaipena lortu arte 30-24 emaitzarekin.\nGaraipen honi esker, taldea garaipenaren bidera itzuli da, eta horrek adierazten du hobera egin duela, helburu bera duten hasiberrien eta beteranoen arteko batasun perfektua eginez; igandean aurrerapauso garrantzitsua eman zen bide horretan.\nOhorezko B Maila – A Taldea. Valtecsa UBR 30 vs Campus Universitario Ourense RC 24


450 pertsona inguru hurbildu dira Ficobara tailerretan parte hartu edo lan elkarrizketak egitera\nMerkataritza, ostalaritza, zerbitzuak, eraikuntza eta industriaren sektoreetakoak izan dira eskaera handiena izan duten profilak.\nGuztira, 50 enpresa inguruk 110 eskaintza eskaini dituzte 250 lanposturentzat. Lanpostu hauetako batzuk lortzeko ez zen beharrekoa aurretik izena ematea, Ficobako stand-etara hurbildu eta curriculuma eskura entregatzearekin nahikoa izan baita. Beste eskaintza batzuk, ordea, www.elespazio.com webgunean publikatu ziren maiatzaren 16,17 eta 18an eta interesatutako pertsonek eskatutako baldintzak betetzen zituzten hiru eskaintzetan gehienez izena emateko aukera izan dute. Guztira, 572 izen-emate egin ziren webgunean publikatutako lan-eskaintzetan eta, aukeratutakoen artean, 150 pertsonek aurrez aurreko elkarrizketak egin dituzte gaur.\nMiguel Angel Paezek, Bidasoa bizirik elkarteko presidenteak, gaineratu du “XXI. Enpleguaren Astearen balorazioa positiboa da. Lan-elkarrizketa hauek lan-kontratuen bitartez formalizatu daitezela espero dugu”.\nBeste alde batetik, Juan Mari Altuna Bidasoa bizirik elkarteko presidenteordeak, azaldu du, “aurtengo edizioan lan-eskaintza kopuru handia eskaini dugu. Urte osoan zehar Bidasoa bizirik elkarteak egiten duen lanari batu behar zaio hau”.\nMerkataritza, ostalaritza, zerbitzuak, eraikuntza eta industriaren sektoreetakoak izan dira profil eskatuenak.\nTailerrak eta jarduera hezigarriak\nLana era aktiboan bilatzen duten pertsonen presentzia aprobetxatzeko, tailer osagarri ugari antolatu dira, lan-errealitatea hurbildu, profil eta eskakizun ezberdinak aurkeztu eta lan merkatuan eskura dauden trebakuntza aukerak erakusteko.\nLanbide Eures-ek Nazioarteko Lan Mugikortasunaren inguruko tailer bat eskaini du. Kirolgik porrota gestionatzen ikasteko ikastaroa egin du. Enpresei zuzenduta, diru-laguntzak eta subentzioak jasotzeko eman beharreko pausuei buruzko hitzaldia egon da.\nGainera, Bidasoa Institutuak, Irungo La Salle, Plaiaundi Institutuak eta Mendibil Formazio Zentroak XXI. Enpleguaren Astean parte hartu dute, interesatuei haien eskaintzaren berri emateko. Bestetik, Bidez Bide ere bertan izan da, atzerriko tituluak nola homologatzen diren azaltzeko.\nJoan den urteko edizioa, XX. Enpleguaren Astea\n2017ko maiatzeko edizioan 103 eskaintza egon ziren eta, guztira, 160 lanpostu eskaini ziren. Eskaintza horien ia %35a ostalaritzaren sektorearekin loturik zeuden eta %28a enpresentzako zerbitzuekin. Sektore industrialeko eskaintzak ia %7koak izan ziren.


Sailly-Achâtel - Wikipedia, entziklopedia askea.\n48°56′19″N 6°17′55″E / 48.9386°N 6.2986°E / 48.9386; 6.2986Koordenatuak: 48°56′19″N 6°17′55″E / 48.9386°N 6.2986°E / 48.9386; 6.2986\nMailly-sur-Seille, Phlin, Luppy, Moncheux, Secourt, Solgne eta Vulmont\n141 (%47.8) 151 (%51.2)\nSailly-Achâtel Frantziako udalerri bat da, Mosela departamenduan dagoena, Ekialde Handia eskualdean. 2013an 224 biztanle zituen.\n2007an Sailly-Achâtel udalerrian erroldatutako biztanleak 224 ziren. Familiak 86 ziren, horien artean 24 pertsona bakarrekoak ziren (12 bakarrik bizi ziren gizonak eta 12 bakarrik bizi ziren emakumeak), 21 seme-alabarik gabeko familiak ziren, 33 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 95 etxebizitza zeuden, 86 familiaren etxebizitza nagusia ziren, 3 bigarren erresidentzia ziren eta 6 hutsik zeuden. 91 etxeak ziren eta 4 apartamentuak ziren. 86 etxebizitza nagusietatik 73 bere jabearen bizilekua ziren, 9 alokairuan okupaturik zeuden eta 3 doan lagata zeuden; 4 etxek bi gela zituzten, 10 etxek hiru zituzten, 12 etxek lau zituzten eta 59 etxek bost zituzten. 69 etxek euren parking plaza propioa zuten azpian. 24 etxetan ibilgailu bat zegoen eta 44 etxetan bat baino gehiago zituzten.\nSailly-Achâtel udalerriko biztanleria-piramidea 2009an .\n2007an lan egiteko adina zuten pertsonak 138 ziren, horien artean 112 aktiboak ziren eta 26 inaktiboak ziren. 112 pertsona aktiboetatik 101 lanean zeuden (55 gizon eta 46 emakume) eta 11 langabezian zeuden (7 gizon eta 4 emakume). 26 pertsona inaktiboetatik 5 erretiraturik zeuden, 11 ikasten zeuden eta 10 "bestelako inaktibo" gisa sailkaturik zeuden.\n2009an Sailly-Achâtel udalerrian 85 unitate fiskal zeuden, 231,5 pertsonek osaturik. Pertsona bakoitzeko diru-sarrera fiskalaren mediana urteko 18.623 euro zen.\n2007an zeuden 7 komertzioetatik, 2 eraikuntza enpresak ziren, 1 ibilgailuen saltze eta konpontze enpresa zen, 1 higiezinen enpresa zen, 2 zerbitzu enpresak ziren eta 1 administrazio publikoko enpresa zen.\n2000. urtean Sailly-Achâtel udalerrian 4 nekazaritza-ustiategi zeuden, 576 hektarea erabiltzen.\nBNF: 15266108x (data)\nOrriaren azken aldaketa: 16 martxoa 2021, 02:39.


KONGRESUA Mikel Iturberekin lankidetzan idatzitako artikulua Torontoko CCS kongresuan aurkeztu dute 2018·10·26\nMikel Iturbek idatzitako artikulua kontrol sistema industrialetako segurtasunari buruzkoa da, intrusioen detekzioan dago oinarrituta, eta Suediako Chalmes University of Technology unibertsitateko ikertzaileekin lankidetzan garatu da.\nINVESTIGACIÓN Una carrera solidaria recauda en Bilbao 50.000 € para apoyar la investigación sobre el cáncer de mama 2018·10·18\nKONGRESUA Mondragon Unibertsitateak bi lan aurkeztu ditu RECSI izeneko XV. Kongresuan 2018·10·09\nERREKONOZIMENDUA Pedro Arrazola doktorea CIRPen fellow member eta Cuttingeko Batzorde Zientifiko-teknikoko idazkari izendatu zuten 2018·10·08\nEkoizpenaren ingeniaritzan munduko liderra da CIRP erakundea, eta prozesuen, makinen eta sistemen diseinuan, optimizazioan, kontrolean eta kudeaketan aitzindaria.\nJARDUNALDIA "Automobilgintzarako multimaterial aurreratuak” izeneko 2. Topaketa 2018·10·04\nTESIS María Ruiz Amurrioren tesi defentsa 2018·09·28\nTesiaren izenburua: Understanding of the behaviour of organisational commitment using a system dynamics model. SOBRESALIENTE kalifikazioa lortu du eta DOCTOR INTERNACIONAL aipamena.\nJornada Retos de la Comunidad Autónoma Vasca en tecnología e innovación 2018·09·28\nPROIEKTUA IND-SERVDES proiektua martxan da DBZ-ren eskutik 2018·09·25\nDiseinu Berrikuntza Zentroak (DBZ) gidatuko duen IND-SERVDES proiektuak, Gipuzkoako enpresek zerbitzu aurreratuak diseinatzeko erreminta sortak garatuko ditu.\nTesia Ismael Ruiz de Aragandoñaren tesi defentsa 2018·09·08\nTesiaren izenburua: Development of a high torque density and efficiency axial flux switched reluctance motor for electric vehicle. SOBRESALIENTE CUM LAUDE klaifikazioa lortu du.\nTESIA Bentejui Medina Clavijoren tesi defentsa 2018·09·07\nTesiaren izenburua: Microstructural analysis of atomic mechanisms of metal plasticity under machining conditions: case study of AISI 1045 steel and 7475 aluminum. SOBRESALIENTE CUM LAUDE kalifikazioa lortu du.\nIkasturte hasiera 2018-2019 ikasturteko hasiera datak Goi Eskola Politeknikoan 2018·07·27\nGraduak, Masterrak eta Goi Mailako Heziketa Zikloak irailean hasiko dira. Goi Eskola Politeknikoko Administrazioa eta Idazkaritza Akademikoa irailaren 3an irekiko dira.\nKONGRESUA Materialen Zientzia eta Teknologia IV. Kongresua hasi da gaur Donostian 2018·07·02\nOFERTA DE EMPLEO Trabaja como profesor/a-investigador/a en la Escuela Politécnica Superior 2018·06·25\nOFERTA DE TESIS 22 plazas para realizar la tesis doctoral en la Facultad de Ingeniería de Mondragon Unibertsitatea 2018·06·21\nBekak Eska ezazu zure Global Training beka 2018·06·15\nBeka eskari epea ekainaren 15etik uztailaren 16ra izango da. Bizi ezazu zure atzerriko esperientzia!\nSariak Karrera bukaerako proiektuak euskaraz saria 2018·06·08\nAnder Jauregi Goñi, Goi Eskola Politeknikoko ikasleak, saria lortu du, IK4-Ikerlanentzat egindako lan batengatik\nUNIVERTSITATEA-ENPRESA Teknologia eta material berriak ikertzeko, Osagaien Gela inauguratu du MGEPek 2018·06·05\nBertan teknologia eta material berriak ikertuko dituzte.\nURTEURRENA Mondragon Goi Eskola Politeknikoak ekitaldi hunkigarri batekin ospatu du urteurrena Kursaalean 2018·05·22\nEkitaldian erakunde akademikoaren historiarekin eta garapenarekin lotura berezia izan duten pertsona batzuk omendu dituzte.\nERAKUSKETA MEMORIAREN PLAZA ERAKUSKETA UNIBERTSITATE EREMURA HELDU DA 2018·05·17\nZozketa Eneko Lorenzo Luzarraga KoNet-eko azken ekintzako irabazlea izan da 2018·05·15\nOraingoan, berrikuntza eta sormenaren inguruan aritu dira\nKONGRESUA Mondragon Unibertsitatea Gipuzkoa Industry Sec 2018 kongresuan 2018·05·03\nUrko Zurutuzak hitzaldi bat emango du ekoizpen ekipamendu konektatuen arduradunek izan behar dituzten gaitasunen inguruan.\nI+T El proyecto MANTIS comienza a poner los primeros productos en el mercado 2018·05·02\nLEARNING JOURNEY Teknologia Biomedikoen masterreko ikasleak Bartzelonan egon dira, "Learning Journey" batean 2018·04·25\nHiru egun iraun dituen bisitaldi honetan, adituen eskutik datu biomedikoen analisirako teknikak eta irudigintza bidezko osasun-asistentzia sistemak ezagutu dituzte Teknologia Biomedikoen Unibertsitate Masterreko ikasleek.\nHITZARMENA Omron Europak segurtasun kit bat eman dio Mondragon Unibertsitateari 2018·04·24\nOmron Safety Educational kita automatizazio prozesuetan sarrien erabiltzen diren segurtasun elementuek osatuta dago eta etorkizuneko teknikari eta ingeniariak trebatzeko erabiliko da.\nHITZARMENA EDERTEKek hitzarmena sinatu du Goi Eskola Politeknikoarekin 2018·04·23\nHitzarmenak mekanizazioko, galdaketako, estanpazioko, konpositeetako eta 4.0 industriako teknologiekin zerikusia duten produktuen gaineko prestakuntza, ikerketa eta garapeneko eremueak betetzen ditu.\nIKERKETA DC eta AC/DC banaketa sareen kontrolerako Mondragon ikerketa lanak Alemanian erakusgai 2018·04·20\nBarrena Doktoreak DC eta AC/DC sareentzat unibertsitatean garatzen ari diren nibel baxuko kontrol teknika desberdinei buruzko hitzaldi bat eman du Aachen DC Grid Summit (ADCGS) kongresuan\nTesia Myriam Sotoren tesi defentsa 2018·03·27\nTesiaren izenburua: Aplicabilidad de análisis estadísticos de diseño observacional basados en indicadores de proceso y el análisis de impacto presupuestario para la evaluación de intervenciones integradas en salud. SOBRESALIENTE CUM LAUDE kalifikazioa lortu du.\nELUR PROTOKOLOA Bertan behera geratu da Elur Protokoloa: gaur arratsaldeko eskolak normaltasunez eskainiko dira 2018·03·20\nIKERKETA KOLABORATBOA Mondragon Unibertsitateak artikulu bat argitaratu du Nanoscale aldizkarian 2018·03·20\nGoi Eskola Politeknikoko bi ikertzailek sinatzen duten zientzia artikulua jaso du Royal Society of Chemistryk kaleratzen duen aldizkari ospetsuak.\nTesia Itxaso Amorrorturen tesi defentsa 2018·03·16\nTesiaren izanburua: The crew scheduling problem of an interurban public transport bus company. SOBRESALIENTE kalifikazioa lortu du.\n271 - 300 erakusten 342 emaitzetatik.


Eskola Nazionalaren bideari eutsi dio IAk seigarren Kongresuan - GARA\nUrtarrilean hasi eta abenduaren 14 eta 15ean Atarrabian amaituko den seigarren Kongresuaren prozesuak Ikasle Abertzaleak (IA) taldeak Euskal Eskola Nazionala eraikitzeko egindako hautua berretsiko du.\n«Lehenengo momentutik militantzia osoaren parte hartzea sustatu nahi izan dugu eta horretarako beharrezkoak izan diren bitarteko pedagogikoak erabili ditugu. Lan gehiago dakar eztabaida ahalik eta irekien eta parte-hartzaileenak egiteak, hala ere emaitzak mereziko duela ziur gaude», adierazi zuten antolatzaileek.\nAbenduaren 15erako ekitaldi handia antolatu dute. «Ezohiko ekitaldia izango da gainera, parte-hartzaile eta originala», gaineratu zuten.\nKongresu honetako aldaketa garrantzitsuenetako bat borroka egiteko modu berrien gaineko hausnarketa izan da. Ikasleen ahalduntzea ere helburu du kongresuak, ikasle aske eta burujabeak heztea, kritikotasun eza gaindituz.


Ikasitakoa egiaztatzen dut\nInterneteko esteka gomendatuak\nNatura-inguruneko osagaien eta giza jatorrizkoen arteko elkarreraginaren ondorioa da paisaia. Gizakiak zenbateraino esku hartu duen kontuan izanik, bi eratako paisaiak bereizten dira: naturalak eta eraldatuak.\nJendea eraldatutako paisaietan bizi da. Herri edo herrixketako biztanleriak landa-populaketa osatzen du, eta hirietakoak, berriz, hiri-populaketa.\nHerrietako bizimodua errotik ari da eraldatzen, eta hainbat landagune berpizten ari dira. Dena den, hiriak gero eta ugariagoak dira. Hirietan, hainbat eratako funtzioak eta lurzoru-erabilerak aurkituko ditugu, eremuen arabera. Eremu horien adierazpen grafikoak planoak dira.\nUrbanizazio-prozesua oso bestelakoa da herrialde garatuetan eta azpigaratuetan. Urbanizazio masiboak eragindako arazoek hiri-kontzentrazio handietako bizigarritasun-baldintza egokiei eustearekin dute zerikusia.\nHiriek harreman ekonomiko, sozial eta kulturalak dituzte inguruko landaguneekin, eta baita gainerako hiriekin ere, guztien artean hiri-sarea izeneko sare hierarkizatua osatzen dutela. Hiri-sareak sortzeko funtsezko oinarriak azpiegiturak eta garraioak dira.\nOso garrantzitsua da hiri-garapena eta bizi-kalitatea uztartzea eta hirietako kontrolik gabeko hazkundeari aurre egitea. Urbanismo iraunkorra benetan gauzatzeko, nahitaezkoa da udalerri txikietako eta hiri handietako hazkundea kontrolatzea eta antolatzea.\nPopulazioa Euskadiko Autonomia erkidegoan\nLanda etxea eta ingurunera moldatzea\nHerrira joan nahi dut!\nHirian bizi nahi dut\nSang Woo eta bere amona


mayo 8 Erredakzioa EnPrensa 0\nErnai gazte erakundeak deituta Gasteizko kaleetan lagun ugari bildu zen atzoko egunez, azken hilabeteetan langileriaren eta, batez ere, gazteriaren prekarizazio prozesua azeleratu egin dela salatzeko. «Kapitalak, Covid19-aren osasun krisialdia baliatu du gazteon bizi baldintzetan atzera urratsak emateko» adierazi dute eta era berean «horren aurretik zetorren krisi sozial, ekonomiko eta ekologikoa ikusarazi zein azkartu» dutela ere gehitu dute.\nGainera, gazte erakundetik adierazi dute funtsezkoa dela «larrialdi egoeraren aurrean neurriak hartzea, alternatiba bat eraikitzen hasteko, gazteon ezinegon eta prekarizazio prozesu estrukturalei erantzuna emanez». Amaitzeko, «antolakuntza eta borroken artikulazioa ezinbestekoa» dela aldarrikatu dute eta «datorrenaren aurrean antolatu eta kapitalaren ofentsibaren aurrean elkarrekin ekiteko prestatzea dagokigu, oraina gurea delako eta esku artean daukagulako» gehituz.\nGaur, larunbata, manifestazioa deitu du Ernai Gazte Antolakundeak gazteen aurkako kriminalizazio eta biolentzia salatzeko: «Larrialdi egoeran gaude, eta zipaioen biolentziak areagotzen du». 20.00etan abiatuko da mobilizazioa Andra Mari Zuriaren plazatik.


Bero uzkur daitekeen hodiaren sarrera - Albisteak - Huayi Cable Accessories Co., Ltd\nBero uzkur daitekeen hodiasuaren aurkakoa, isolatzailea eta tenperatura erresistentea da. Bero uzkur daitekeen hodi poliolefina material berezi bat dabero uzkur daitekeen hodi, EVA material ere deitua.\nLeuna eta elastikoa da. Berotzean uzkurtu egingo da (125 gradu), eta oso erabilia da hainbat kable-arnesen, soldadura-juntura eta induzigailuen isolamenduaren babesean eta metalezko hodien eta hagaxken herdoilaren eta korrosioaren babesean.\nAlanbre-junturetan erabili ohi da, aukeratu bero-uzkurtzeko hodi egoki bat, jarri alanbre-junturan, berotu pistola batekin, txikitu bero-txikitzeko hodia eta lotu juntura.\nBero txikitzeko mahuka aplikazioa\nOrokorrean, elektronika, etxetresna elektrikoa, pilak, etab. isolatzeko ontziratzeko erabiltzen da. Aire beroko puzgailu bat erabiliz, konprimitu daiteke, eta isolamendua eta babesa bezalako funtzioak ditu.\nBero uzkur daitekeen mahuka berotzeko metodoa\nErabili ile-lehorgailua, aire beroko puzgailu bat edo beroa uzkurtzeko makina bat.\nMotakbero uzkurtzeko hodiak\nBero uzkur daitekeen hodiaren materiala plastikoa da batez ere, PVC, ABS, EVA, PET eta abar barne.\nBero uzkur daitekeen mahuka beroa uzkur daitekeen ontzi-material mota bat da, berotzean txikitzen dena. Materialaren arabera, pvc bero uzkur daitekeen mahuka, maskoten bero uzkur daitekeen mahuka, irradiazio gurutzatua pe bero uzkur daitekeen mahuka, 10KV-ko tentsio handiko busbar babesa Bero uzkur daitekeen mahuka, 35KV goi-tentsioko busbar babesa bero uzkurgarria, horma bikoitza. bero uzkur daitekeen mahuka kolarekin, imitaziozko egurrezko alea bero uzkur daitekeen mahuka.


CSIC Ikerketa Zientifikoen Kontseilu Gorenaren Ikerketako irakaslea da Donostiako CFM Materialen Fisika Zentroan; bertan, “Nanofotonika Teoria” taldea zuzentzen du. 1998an, Fisika Zientzietako doktoregoa lortu zuen Universidad del País Vasco/Euskal Herriko Unibertsitatean (UPV/EHU); elektroi azkarren eta nanoegituren elkarreraginari buruzkoa, hain zuzen ere. Doktorego aurreko etaparen ondoren, doktorego ondoko ikertzaile moduan bi egonaldi egin zituen; bata, Chalmers Teknologia Unibertsitatean (Göteborg, Suedia), eta bestea, National Institute of Standards and Technology (NIST) izenekoan (AEB). 2004an, Donostiako International Physics Center-ren (DIPC) sartu zen, Fellow ikertzaile gisa, eta, bertan, Nanofotonikako talde bat osatzen hasi zen. 2008an, zientzialari titularraren plaza lortu zuen CSICen, eta Fotonika lerroaren arduradun izendatu zuten Donostiako Materialen Fisika Zentroan; ordutik, bertan ari da garatzen ibilbide profesionala.\nSalman Khan Matematika, Ingeniaritza eta Informatika Zientzietan lizentziaduna da Massachusetts Institute of Technology-n, eta Enpresen Zuzendaritzako masterra egin zuen Harvardeko Unibertsitatean. Ondoren, analista finantzario gisa hasi zen lanean. Ikuspegi pedagogiko berritzailearekin, 2008an Khan Academy sortu zuen: irabazi asmorik gabeko erakundea bat, 190 herrialdetan hirurogei milioi erabiltzaile baino gehiago dituena eta, hogeita hamar hizkuntza baino gehiagotan, ariketa praktikoak, bideo hezigarriak eta ikaskuntza panel pertsonalizatu bat eskaintzen dituena; horri esker, ikasleek beren erritmoan ikas dezakete, ikasgelan nahiz handik kanpo. Horrela, Salman Khanek apustua egiten du hezkuntzaren unibertsaltasunaren eta txikitatik pertsonak ahalduntzearen alde.\nBiologian doktore da, eta irakasle- eta ikertzaile-lanetan dabil, EHUko Landareen Biologia eta Ekologia sailean. Bere ikerketetan, helburu nagusia da argitzea zein den klima-larrialdiaren eragileen eta biodibertsitatearen eta iraunkortasunaren arteko elkarrekintza, mendialdean fokua jarrita.\nAna Galarraga Aiestaranek albaitaritza eta elikagaien zientzia eta teknologia ikasi zituen, baina zientziaren dibulgazioan egin du bere ibilbide profesionala, Elhuyarren barruan. Elhuyar aldizkariko erredaktorea izateaz gain, komunikabide ugaritan kolaboratzen du. Zientzia gizarteratzeko beste ekimen batzuk ere antolatzen ditu, tartean, haur eta gazteei zuzendutakoak: parte-hartze saioak, sariketak, zuzeneko ekintzak, ipuinak, hitzaldiak... Bere lan guztietan, garrantzia berezia ematen die berdintasunari, euskarari eta elkarlanari.\n2020ko edizioak Ikastaroak, Eskolak, Kongresuak eta Tailerrak eskaintzen ditu Foroaren hiru jarduera-eremu nagusietan:\nGarraioa berotegi efektuko gas emisioen laurden baten erantzulea da gutxi gorabehera, Europar Batasunean. Beraz, garraiobide guztiek lagundu behar dute mugikortasun sistemaren deskarbonizazioan. Ikuspegi horretan, lehenik eta behin, emisio gutxiko edo zero emisioko ibilgailuak eduki behar dira. Aurreko hamarkadaren energia berriztagarriaren kasuan bezala, automobilgintzaren industriak kopuru handiak inbertitzen ditu gaur egun emisio gutxiko edo zero emisioko teknologien garapenean, hala nola ibilgailu elektrikoetan.\nCURSO ONLINE EN DIRECTO - Los cambios del cambio climático


DATU PERTSONALEN BABESERAKO LEGE ORGANIKOAREKIN BAT, izaera pertsonaleko datuen tratamendurako esanbidezko adostasuna ematen dut\nIzaera pertsonaleko datuak babesteko 15/1999 Lege Organikoak, abenduaren 13koak, aurreikusitakoarekin bat, honen bidez jakinarazten zaizu, zure datuak EUSKAL MEMORIA FUNDAZIOAren titulartasunekoak diren fitxategietan jaso eta tratatuko direla, iraganeko esperientzia eta gertaerak dokumentatu eta argitara emateko xedez.\nHala, honako dokumentu hau sinatzearekin bat EUSKAL MEMORIA FUNDAZIOAri berariazko baimena ematen diozu:\n- Zure datu pertsonalak artxibatu eta tratatzeko. Ondorio hauetarako izaera pertsonaleko datutzat ulertuko da, edozein euskarri edo formatutan jasotzen den informazioa, eta pertsona fisiko bat identifikatzen edo identifikagarri egiten duena (ahots grabazio, argazki, informazio idatzi, etab.)\n- Zure testigantza artxibatu, tratatu eta argitara emateko, EUSKAL MEMORIA FUNDAZIOAk zu lekuko izan zaren garai edo/eta gertakarien inguruko ezagutza, esperientzia eta lekukotasunak jaso eta ezagutzera eman ditzan.\nEUSKAL MEMORIA FUNDAZIOAk, bere fitxategietako datu pertsonalak erabiltzean, datuen segurtasuna bermatzeko eta horiek aldatzea, galtzea edo baimenik gabe erabiltzea saihesteko beharrezkoak diren neurri tekniko eta antolamendu-neurriak hartuak ditu, betiere, teknologia-egoera, bildutako datuen izaera eta horiek izan ditzaketen arriskuak kontuan izanda; bai giza-jardunak eragindakoak, bai ingurune fisiko zein naturalak eragindakoak. Horretarako, EUSKAL MEMORIA FUNDAZIOAk kontuan hartzen ditu datu pertsonalak biltzen dituzten fitxategien segurtasun-neurriak aplikatzeari buruz indarrean den legedia; batez ere, Datuen Babeserako Lege Organikoa eta beronen garapenerako araudia.\nEUSKAL MEMORIA FUNDAZIOAk, halaber, gogorarazten dizu noiznahi erabil ditzakezula sarbide-, zuzenketa-, ezeztapen- eta aurkaritza-eskubideak. Horretarako idatzi bat bidali beharko diozu EUSKAL MEMORIA FUNDAZIOAri: Ametzagaña kalea, 19-behea, 20012 Donostia (Gipuzkoa). Eskariarekin batera, zure Nortasun Agiriaren fotokopia bidali beharko duzu. Eskaera lege-ordezkari moduan egiten baduzu, berriz, Nortasun Agiriaren fotokopia ez ezik, ordezkaritza horren egiaztagiria ere bidali beharko da.